धर्मेन्द्र से भिड़िहन संजय पांडे – Anjoria\nसिनेमा भोजपुरी के अव्वल खलनायक संजय पांडे पहिला बेर हिन्दी सिनेमा के ‘ही मैन’ चर्चित अभिनेता धर्मेन्द्र संगे निर्माता निर्देशक विमल कुमार के पहिला भोजपुरी फिलिम ‘देश परदेश’ में नज़र अइहें. एह फिलिम में संजय पांडे मुख्य खलनायक आ सुपर स्टार पवन सिंह नायक बाड़े. चर्चित अभिनेता धर्मेन्द्र संगे काम करे के मौका देख संजय पांडे बहुते उत्साह में बाड़े. कहना बा कि धर्मेन्द्र जी आ विमल जी के फिलिम बचपने से देखत आइल बाड़े. जब विमल कुमार जी एह फिलिम के ऑफर दिहलन आ बतवलन कि एहमें धर्मेन्द्रो जी रहीहें त हम तुरते तइयार हो गइन अतना बड़ निर्देशक आ अभिनेता के फिलिम करे के. हमरा ला त ई सौभाग्य के बात बा.\nवइसे आजुकाल्हु संजय पांडे भोजपुरी फिलिम ‘दिलदार सांवरिया’ के शूटिंग में लागल बाड़े. ई फिलिम तन्वी मीडिया के बैनर में बनत बा.


टटका खबर, शनीचर, जेठ अन्हरिया दशमी, 2078 विक्रमी – टटका खबर\nखेल देश-दुनिया भोजपुरी पट्टी मनोरंजन राजनीति व्यापार\nJun 5, 20215जी, अनिरुध जगनाथ, कोरोना वैक्सीन, गिरमिटिया मजदूर, जूही चावला, डोप टेस्ट, पंजाब, पदमश्री, पनडुब्बी, पश्चिम चंपारण, बलिया, भारतीय जनता पार्टी, मिर्जापुर, मिल्खा सिंह, मॉरीशस, रक्षा मंत्रालय, विधानसभा चुनाव, शिरोमणि अकाली दल, शेयर बाजार, सारण, सिख कौम का दुश्मन, सीवान, सुमित मलिक\nमारीशस के राष्ट्रपति आ प्रधानोमंत्री रह चुकल अनिरुध जगनाथ के 91 बरीस का उमिर में3जून, बियफे का दिने गंगा लाभ हो गइल. उनुका सम्मान में भारत सरकार आजु शनीचर का दिने एक दिन के राष्ट्रीय शोक मनावे के एलान कइले बिया आ एह चलते राष्ट्रध्वज आधा झुका के फहरावल जाई. साथही देश भर में कवनो सरकारी मनरंजन के काम ना होखी.\nजगनाथ के निधन पर शोक प्रकट करत पीएम मोदी कहनी कि ऊ एगो स्टेट्समैन रहलन आ आधुनिक मॉारीशस के निर्माता रहलन. कहलन कि एह गर्वित प्रवासी भारतीय का चलते भारत आ मॉरीशस के आपसी संबंध पोढ़ बनल. जाने जोग बा कि अनिरुध जगनाथ के भारत के बड़का नागरिक सम्मान पद्मविभूषण से सम्मानित कइल जा चुकल बा.\nएह घरी उनुकर बेटा प्रविन्द जगनाथ मॉरीशस के प्रधानमंत्री बाड़न. इहो जाने जोग बा कि जगनाथ के परिवार बलिया जिला के अठिलपुरा गाँव के रहलें. बरीस 1873 में उनुकर पिता आ चाचा गिरमिटिया मजदूर का रुप में मॉरीशस भेजल गइल रहलें.\nरक्षा मंत्रालय देशे में छह गो पनडुब्बी बनावे खातिर 43 हजार करोड़ रूपिया के परियोजना खातिर निविदा जारी के के मंजूरी दे दिहलसि. एकरा साथही सशस्त्र बलन के आधुनिकीकरण आ संचालन उपकरण खरीदे खातिर छह हजार करोड़ रूपिया के रक्षा सौदन के मंजूरी दे दिहलसि. रक्षा मंत्री राजनाथ सिंह का अध्यक्षता में शुक का दिने भइल बइछक में ई सब फैसला भइल. नौसेना ला पी 75 श्रेणी के ई पनडुब्बी स्वदेशी होखला का साथही नया से नया प्रणालियन से लैस कइल जाई.\nअभिनेत्री जूही चावला के पता ना कवन कीड़ा कटले रहुवे कि ऊ 5जी तकनीक का खिलाफ दिल्ली हाई कोर्ट में गोहर लगा बइठली कि एह तकनीक पर रोक लगा दीहल जाव. उऩका याचिका के खारिज करत कोर्ट उऩुका पर बीस लाख रुपिया के जुरमानो लगा दिहलसि कि बेमतलब के याचिका ऊ अपना प्रचार ला लगवली. वइसे सोशल मीडिया पर कहल जा रहल बा कि उऩुकर पति व्यापारी हउवन आ चीन से उऩुकर कारोबार होत रहेला. जूही चावला के नौटंकी एह हद ले गिरल रहल कि जब ऊ कोर्ट में आपन आनलाइल बयान देत रहली त ओकरा के सार्वजनिक क दिहले रहली. एह दौरान उनुकर एगो चहेता फिल्मी गाना गावे लागल रहुवे. कोर्ट दिल्ली पुलिस से ओकर पता लगावे के कहलसि जेहसे ओकरा पर कोर्ट के अवमानना के मुकदमा चलावल जा सके.\nपंजाब सरकार कोरोना महामारी में कमाई के एगो नया राह निकालत केन्द्र से चार चार सौ में खरीदल टीका निजी अस्पतालन के 1060 रुपया प्रति टीका में बेच दिहलसि. निजी अस्पताल आम जनता से 1560 रुपिया ले के टीका लगवलन. एह कुकर्म के खबर सार्वजनिक हो गइला का बाद अब पंजाब सरकार कहले बिया कि निजी अस्पतालन से सगरी टीका का बदले टीका लीहल जाई आ जे लोग अधिका रुपिया दे के टीका लगवावल ओह लोग के रुपिया लवटा दीहल जाई. एहसे जान जाईं कि अगर एह दौरान केन्द्र में कांग्रेसी सरकार रहीत त कइसन कइसन घोटाला भइल रहीत आ देश के सड़क लाशन से पटाइल रहीत. कांग्रेसिया अपना कमाई के मौका बाँव हो गइला का कसक में एही चलते रोजे मोदी सरकार का खिलाफ बेमतलब के बयानबाजी करत बाड़ें.\nपंजाब में होखे वाला विधानसभा चुनाव में अबकी बेर भाजपा अकेले आ सगरी सीट से चुनाव लड़ी. भाजपा के दावा बा कि जनता अबकी ओकर सरकार बनवावे के मन बना लिहले बिया.\nशिरोमणि अकाली दल के एगो बड़हन नेता श्रीअकाल तख्त साहिब के जत्थेदार से अपील कइले बाड़न कि साल 1984 के सिख कत्लेआम खातिर जिम्मेदार गांधी परिवार आ ओह घरी राष्ट्रपति रहल ज्ञानी जैल सिंह आ इउरी दोषियन के सिख कौम के दुश्मन करार देबे के हुक्मनामा जारी कइल जाव.\nपदमश्री मिल्खा सिंह के काल्हु तबीयत बिगड़ला का बाद चंडीगढ़ पीजीआई के कोविड वार्ड में भरती कइल गइल बा. उनुकर तबियत स्थिर बतावल जात बा.\nराष्ट्रमंडल खेलन के पहलवानी के स्वर्ण विजेता रहल आ टोक्यो ओलिंपिक जाए वाला पहलवान सुमित मलिक डोप टेस्ट में फेल हो गइल बाड़न. कहल जात बा कि ऊ एह बीच बीमार रहलन आ हो सकेला ओही दौरान कवनो दवाई बिना जानकारी के ले लिहले होइहें. बाकिर तबले यूनाइटेड वर्ल्ड रेसलिंग उऩुका के अस्थाई रूप से निलंबित क दिहले बावे.\nरिजर्व बैंक के नीतिगत बयान अइला का बाद शुक का दिने शेयर बाजार बिकवाली में आ गइलें. सेंसेक्स 132 अंक टूटल त निफ्टी 20 अंक. वइसे बियफे का दिने ऐतिहासिक ऊँचाई पर बंद भइला का बाद थोड़ बहुत गिरावट आवे के उमेदो रहुवे.\nकोरोना वैक्सीन के कमी दूर करे खातिर केंद्र सरकार हैदराबाद के कंपनी बायोलॉजिकल-ई के वैक्सीन के 30 करोड डोज तइयार करे ला डेढ़ हजार करोड़ रुपिया अगवाह भुगतान करे जा रहल बिया, अइसन जानकारी सुशील मोदी अपना बयान में दिहले बाड़न.\nसारण के डोरीगंज इलाका के बदलपुरा गाँव के लगे गंगा नदी का किनारे रेत पर पड़ल गाँवे के एगो आदमी के लाश बरामद भइल बा. एगो दोसर लाश छपरा के अजायबगंज मुहल्ला से मिलल जवन इनई गाँव के एगो आदमी के बतावल गइल बा. तिसरका लाश भेल्दी गाँव के ईंट भट्ठा का नियरा का पानी भरस गड़हा से बरामद भइल बा. ई लाश ओही भट्ठा पर काम करे वाला झारखंड के एगो मजदूर के बतावल गइल बा. सारण से एगो अउर खबर आइल बा कि कोपा इलाका के कुमना गाँव के एगो नवही के मौत साँप कटला का चलते हो गइल.\nपश्चिम चंपारण जिला के बाल्मीकि नगर इलाका के सोहरिया गांव के एगो नक्सली के रंगदारी माँगे का आरोप में गिरफ्तार कइलसि पुलिस.\nबलिया के रसड़ा कोतवाली इलाका के एगो किशोरी से 29 मई का राति गैंग रेप करे वाला दू गो आरोपियन के पुलिस काल्हु गिरफ्तार क लिहलसि.\nमिर्जापुर के देहात कोतवाली इलाका में भइल एगो ट्रक अउर कार के टक्कर से एगो नवही के मौत हो गइल आ तीन जने घवाहिल हो गइलें. ई लोग मुम्बई से बिहार के किशनगंज जात रहुवे.\nबलिया के सहतवार इलाका में शुक का सबेरे एगो बियाहल औरत फाँसी लगा के जान दे दिहलसि.\nसीवान जिला के मुफस्सिल इलाका में शुक का दिने एगो सड़क हादसा में गुठनी इलाका के बिसवार गाँव के एगो पुजारी के मौत हो गइल.


अभियंता सौरभ भोजपुरीया जी के लिखल भोजपुरी कहानी उ का रहे | जोगीरा\nHome भोजपुरी साहित्य भोजपुरी कथा-कहानी अभियंता सौरभ भोजपुरीया जी के लिखल भोजपुरी कहानी उ का रहे\nतहरा का हासील भईल उ हम नइखी जानत आ जाने के भी नइखी चाहत । बाकिर अतना जरूर कहेम की तू आपन जिन्दगी के अनमोल नगीना के खो देहलु जे तहरा के आपन जान से बढ़ के प्यार दुलार करत रहे आ शायेद आज भी करेला।\nछोडा जायेदा तहरा जवन बुझाईल उ कैइलू …. खैर कवनो बात ना ….. बाकिर तोहके हमार प्यार के कसम बा अब हमरा जिनगी में कबो दुबारा आवे के कोशिश मत करी ह .. अब हम सहन ना कर पायेम …अगर ज़िन्दगी में कबो हम सामने मील भी गईली ता मुँह मोड़ लिहा … काहे की अगर हम तोहके देखेम ता तोहार बेवफाई याद आई आ शायेद हम आपन गुस्सा के संभाल ना पायेम ।\nएक दिन अचानक मोहन के पुरान आपन स्कूल के डायरी मील गईल आ राधीका के दूर गईला के बाद राधीका के बेवफाई के बात लिखल मोहन के याद आवे लागल ।\nबात तब के ह जब मोहन 14 सावन देख चुकल रहले आ उमिर के उ पड़ाव पर रहले की विपरीत लिंग के प्रति आकर्षण होखे के उमीद ज्यादा रहे । एक दिन आपन रिस्तेदारी में मोहन के गर्मी के छुटी में गइले । सब ठीक ठाक रहे अचानाक से एगो चंचल खूबसूरत लड़की पर नजर पड़ल । आ अईसन पड़ल की नजर हटे के नाव ना लेव । उ चंचल लईकी राधिका रहली । हम उमिर भईला के नाते दुनो एक साथ खेले लागल लोग साथ बीते लागल । आ मोहन हर गर्मी के छुटी में राधिका से मिले खतीर चल जास । इ मेल जोल कब एगो दोस्ती आ कब प्यार एक दूसरा के ज़िन्दगी बन गईल मालूम ना चलल। दुनो अपना के प्रेम के बंधन में बाध देहल लोग । जिये मरे के कसम खाये लागल लोग ।\nएक दूसरा के देखल घंटो बात कइल हँसल हँसा वल अच्छा लागे लागल । बहुँत खूब सूरत जोड़ी लगे दुनो के बाकिर इ दुनो जोड़ी के केहु के बुरा नजर लाग गईल। राधीका आ मोहन के मेल जोल पर घर वाला सब रोक लगावे लागले ।\nजब मोहन के मालूम भईल की उनकर प्रेम के बारे में सबकरा मालूम हो गईल बा …आ उनकरा घर आइला पर भी रोक लाग गईल बा …ता बहुत दुखी भइले। धीरे धीरे समय बीते लागल चोरी छिपे मिलत आ बात करत करत । मोहन उच्च शिक्षा खतीर शहर चलल गइले । आ एने राधिका के माई बाबु उनकर शादी खतीर लईका खोजे लागल लोग । कुछ महीना बाद मोहन आके आपन राधिका के हाथ आ साथ मांगले बाकिर लाख कोशिर कइला के बाद भी राधिका के घर वाला राजी ना भईल सब । मोहन फेर राधिका से मिल के पढ़े चल गइले । बिच बिच में कबो बात हो जाओ । मोहन के पढाई पूरा हो गईल । मोहन फेर एक बेर राधिका से मिले खतीर सब बंधन तूड़ के गइले बाकिर उनकरा बात पर राधिका के घर वाला राजी ना भईल लोग । राधिका मोहन के उ आखीरी मुलाकात रहे राधिका आपन प्यार के कसम दे देहली की आज के बाद हमरा से जन मिली हा आ हमरा के हो सके ता भूल जईहा काहे की हम माई बाबु के खिलाफ जा के शादी नइखी कर सकत । मोहन आँशु भरल आँख लिहले वापिस आ गईले । सारा सपना टूट गईल रहे मोहन बहुत मुश्किल से आपन के सँभाल पॉवले ।\nनॉकरी करे लागले आ एक बेर फेर राधिका के तलाश में उनकर रिस्ते दार से निवेदन विनती कइले । बाकिर निराशा हाथ लागल । राधिका भी बात कइल बंद कर देहली ।\nकुछ दिन के बाद मोहन घर आइले ता मालूम चलल की राधिका के शादी हो गईल । आँख से आँशु गिरे लागल आ काँपत होठ से आवाज निकलल…\n“हम तोहके पा ना सकनी मुद्तो चहलो के बाद गैर पा गईल तोहके चंद रस्म निभवला के बाद” ।।\nमोहन राधिका के बात उनकर बितावल साथ के साथे जिए लागले । आ आपना के बहुत दूर कर दिहले । मोहन के राधिका के रूप में आपन काम से प्यार हो गईल आ मोहन आपना के इगो कामयाब आ आदर्श प्रेमी/ बेटा बना लिहले त्याग बलिदान मर्यादा के बंधन में बांध के । कुछ बारिष बीतला के बाद …..\nअचानक से एक दिन एगो सह कर्मचारी से कम्पनी में भेंट भईल जे राधिका के सहेली रहे आ मोहन के कंपनी में आज काम करे खतीर आईल रहे । मोहन अपना के रोक ना पावले आ पूछ देहले की राधिका कइसन बाड़ी प्रीति………। प्रीति राधिका के बच्चपन के सहेली रहली ।\nइ का प्रीति के चेहरा मोहन के देखते लाल हो गईल बुझाईल की मोहन के जान ले लिहे । प्रीति के लाल लाल आँख से लागे की खून टपक जाइ । सँभाल अपना आप के अतना गुस्सा काहे का हो गईल मोहन कहले । बहुँत संझावला के बाद मामला शांत भईल ।\nप्रीति कुछ बात करे के राजी ना होखस बाकिर बहुत नीहोरा कइला के बाद जावनं बात बतवली उ मोहन के ज़िन्दगी भर खतीर आँशु भरल रहे । प्रीति के जबान से राधिका बोलत्त रहली ……\nतू बेवफा बाडा जब साथ ना देबे के रहे ता प्यार काहे कइला … काहे तू छोड़ के दूर हो गईला तहरा लगे हिम्मत ना रहे की तू भागा के सादी कर ला ?? … जेकरा खतीर रात रात भर जागत रहल ओकर के भुला के खुद चैन के नींद सूते लगलल … इ हे करे के रहे ता तहरा केहु आउर ना मिलल … तू हत्यारा बडा पापी बड़ा…. तानी शांत हो जा शांत मोहन कहले कइसे शांत रही कबो5शाल में जाने के कोशिश काहे ना कइला की उ कवना हाल में बाड़ी ….\nतुंही उनकरा ज़िन्दगी में आइला ता उनकर माई बाबु ई हाल रह देहल ?????!!!!….\nहमरो के कुछ कहे दा\nदेखा इ सच बा की हम उनकरा शादी के बाद बहुत दूर चल गइनी काहे की उनकर दुनिया/घर बस चुकल रहे । जवना के हमरा टुडे के कवनो अधिकार ना रहल । हम प्यार ता आज भी करीले बाकिर उनकर मन से आपन त्याग से उनकरा ख़ुशी से उनकरा समर्पण से …प्यार के मतलब एक दूसरा के पावले ना हा प्रेमी के ख़ुशी में आपन ख़ुशी देखल ही हमारा खतीर बड़हन हा प्रेम ..उनकर माई बाबु के ख़ुशी सायेद हमरा साथे सादी कइला में ना रहे … आ उनकर ख़ुशी ना रहे की उ हमरा साथै भाग के शादी करस … बस एही खुशी खतीर हम दूर हो गइनी ……\nप्रीति इ बात सुन के जोर जोर से चीला2के रौवे लागली ……\nना ई एगो छोट फैसला हम्म्म्म हमरा राधिका के ऊपर पहाड़ बन गईल बा हो पहाड़ .. राधिका के माई बाबु बिना सोचले समझले केहु आउर पर विश्वास करी के । राधिका भी आँख बंद करी के विश्वाश कर लिहली जवना के नातीचा आज भोगत बाड़ी .. का बात बा बतावा ना साफ साफ बोला ..\nजे राधिका के शादी करावल उ तहरा बारे में झूठ बोलल की तू नासा करे ला ! ताहार चाल चलल अच्छा ना हां ! तू कामाइबा ना ! न जाने का का …..\nउ बहुत धोखा बाज निकलल जेकरा पर राधिका आ उनकर माई बाबु विशवास कइलस । धोखा से शादी करवा दीहलश.. जवन झूठ बोलले रहे तहरा बारे में उ सब गुन ओकरा में निकलल दारू बज गजेड़ी नसेड़ी सब गुन से भरल लईका मिलल …\nउ मन के पुजारी ना तन के पुजारी निकलल आपन हवस के भूख मिटावला के बाद मारे भी लागल । उ कई बेर कोशिर भी काइली आपन माई बाबु के समझावे के आपन उपर बितल जुर्म के बतावे के .. बाकिर उनकर घर परिवार उनकरे के गलत साबित कर देव की तोरा मोहना के याद धइले बा उ कुछ साल ले बर्दाश काइली। जब माई बाबु के हकीकत मामूल चलल तब तक बहुँत देर हो गईल रहे । राधिका के उ माई बाबु के दिहल तोफा ही कुबूल रहे उ केहु आउर के साथै जाये के राजी ना भइली । जब ले जुर्म बर्दाश भईल काइली आपन एक दिन जीवन लीला समाप्त कर लेहली ….\nमोहन इ हमरा आज ले ना समझ आइल की उ उनकर का रहे माई बाबु के ख़ुशी माई बाबु के कुल के इज़्तत आ आपन जीवन प्रेम के कुर्बानी ।।।।\nपिछला लेखराउर नेहिया बा अनमोल | Bhojpuri Romantic Song Raur nehiya ba anmol\nअगिला लेखअब्दुल ग़फ़्फ़ार जी के लिखल भोजपुरी कहानी पगहा


कबो मायावती कबो अखिलेश, कबहूँ ना सुधरी उत्तरप्रदेश – Anjoria\nMar 9, 2012 अखिलेश, उत्तरप्रदेश, मायावती\nमायावती के गइला आ मुलायम के अइला के माने “नाम मुलायम बा, गुंडई कायम बा”\n– दयानन्द पाण्डेय\nजइसन अबही सड़कि पर सपा बनाम बसपा के उत्पात चलत बा, चिन्ता लागत बा कि ई उत्पात धीरे धीरे सरकारी आफिसन ले पसर जाई? काहे कि पिछला सरकार में जवना तरह दलित अफसर आग मूतले ओहसे सचिवालय आ शक्ति भवन जइसन जगहन पर दलित आ सवर्ण अफसरान एक दोसरा का आमने सामने अइसन रहले जइसे सेना रहत होखे दू गो देश के.\nसाचहू आवे वाला दिन यूपी खातिर बहुते भयावह बा काहे कि मुलायम एंड कंपनी के ई हल्ला बोल फ़िलहाल बहुत आसानी से रुके वाला नइखे.\nमायावती अउर मुलायम दरअसल एके सिक्का के दू गो पहलू हउवे, ठीक वइसही जइसे तमिलनाडू में जयललिता आ करुणानिधि. मान लिहल जाव कि यूपी के तमिलनाडुकरण हो गइल बा. बाकिर बाति एहिजा माया आ मुलायम के होखत बा. दुनु में बहुते फरक नइखे, दुनु मायावी हउवे. जातीय राजनीति में आकंठ धंसल, भ्रष्टाचार में मूड़ी से एड़ी ले सनाइल आ तानाशाही के मुकुट पहिरले अहंकार का समुद्र में लेटल दुनु एक दोसरा के पूरक हउवे. यूपी के जनता बढ़िया से जानेले कि एगो नागनाथ त दोसरका साँपनाथ. बाकिर चूंकि ओकरा लगे कवनो विकल्प नइखे से ऊ करे त का ? रहल बात भाजपा आ कांग्रेस के त उहो दुनु कुछ दोसर खासियत का साथे सही नागेनाथ आ साँपनाथ का भूमिका में मौजूद बाड़े भारत का राजनीति में. से हरान परेशान जनता करे त का? काहे कि इहो साँच बा कि एहमें से कवनो दल में लोकतंत्र भा लोकतांत्रिक मूल्यन में इचकी भर भरोसा नइखे. सगरी प्राइवेट लिमिटेड कंपनी बनल बाड़ी सँ. कारपोरेट कल्चर में लथर-पथर. सभही जनता के नाम पर जनते पर राज करे का फ़िराक में रहेले. सेवा-सुशासन वगैरह त एहन खातिर पुरातात्विक महत्व के बात हो चलल बा. बाकिर ई मसला अंतहीन बहस के बा से एकरो के थोड़िका देर ला मुल्तवी राखल जाव आ मायावती के विदा गीत भा विदा बयान पर गौर कइल जाव त बेहतर. मायावती साफ कहले बाड़ी कि भाजपा का डर से ७० फीसदी मुसलमान सपा में शिफ़्ट हो गइले. चलीं मान लिहनी कि मोहतरमा रउरा ठीके कहत बानी. बाकिर मुसलमान मतदाता के अइसन करे के कहल के? पहिला बीन के बजावल? याद बा रउरा?\nबहुत पुरान मानना ह कि दिया बुताए से पहिले एक बेर जोर से भभकेला. से अपना राज के आखिरी दिनन में मायावती राज भभके लागल रहे. मनुवादी मीडिया से एकर शुरूआत भइल. करोड़ो रुपिया रोज के विज्ञापन माया सरकार के यशोगान में लस्त-पस्त चैनलन पर. ई उहे मायावती रही जे कबो कहत अघात ना रहली कि मीडिया मनुवादी बावे आ पूरा बेशर्मी से कहत रही कि उनुकर वोटर ना त अखबार पढ़ेला ना चैनल देखेला. बीतल ज़माना में इहे डायलाग मुलायम सिंह यादवो बहुते नाज़-अदा-अंदाज़ से मतलब कि फ़ुल लंठई आ अहम में डूबल देहल करसु. अलग बाति बा कि बाद का दिन में ऊमीडिया के कुकुर बना के आपन तलुवा चाटे में लगा लिहलन आ आखिर में कुर्सी से बेदखल हो गइलन. बावजूद एहके उनुकर ई शौक गइल बा मीडिया से तलुवा चटवावे के. आ चालू रहल.\nमायावतीओ अपना कुछ हेकडीबाज़ी का साथ मीडिया से तलुवा चटवावे के शौकीन हो गइली आ प्रेस कांफ़्रेंस में लिखल बयान पढला भर से मन ना भरल त रोज प्राइम टाइम पर आपन यशोगान गवावे लगली चैनलन पर. करोडो रुपिया रोज खरच कर के. बाद में आर टी आई कार्यकर्ता नूतन ठाकुर सूचना मँगलन त पता चलल कि सिर्फ़ एक साल में साढे अठारह करोड रुपिया के विज्ञापन दिहल गइल. अगिला डेग में ऊ बाभन, छत्री, बनिया, दलित, मुसलमान वगैरह रैली करवावे लगली. एहू से पेट ना भरल त प्रदेश के बंटवारा के बीन बजा के कांग्रेस के घेरे लगली. कहे लगली कि कांग्रेसी युवराज दलितन का घरे ठहरेला ज़रुर बाकिर खाना बाहर से मँगवा के खाला. वगैरह वगैरह. एहू से मन ना अघाइल त गरीब सवर्ण खास करके ब्राह्मणनो के आरक्षण देबे खातिर चिट्ठी लिख भेजली. एह चिट्ठियन पर कांग्रेस मुसुकात रहल चैनलन पर. मायावती त पहिलहू कांग्रेसी राजकुमार के भट्ठा परसौल में नकली हीरो बनवा के सपा आ भाजपा के मुँह रिगावत रहली. अइसन स्वांग भरत रहली कि लागो कि उनुकर लड़ाई सपा भा भाजपा से ना सिरिफ आ सिरिफ कांग्रेसे से बा. आ हई लीं, कांग्रेसो दिन में सपना देखल शुरू कर दिहलसि. यूपी में जहवाँ ओकरा गोड़ो भर जमीन ना रहल ओहिजा ऊ बहुमत के सरकार बनावे के कागजी जहाज उडावे लागल. खैर. माया रहली कि भभकत जात रहली. अब ऊ एगो आखिरी ब्रह्मास्त्र छोडली, मुस्लिम आरक्षण के. राष्ट्रीय राजनीति के दम भरे वाली कांग्रेसो एह लपेटा में आ गइल. आ अगर मगर करत ना करत चुनावी अधिसूचना का बावजूद मुसलमानन खातिर साढे चार परसेंट आरक्षण के मालपुआ खा बइठल. कांग्रेस ई ना सोचलसि कि ऊ मालपुआ ना जमालगोटा खात बइठल बिया. राहुल जवना दावा आदर्श वगैरह के अफीमी खेती कइले रहलन यूपी में एह एगो मुस्लिम आरक्षण के जमालगोटा से उनुकर चुनावी चूनर के गोटा उतार दी. अउर त अउर मायावती खातिर ई जमालगोटा डबल डोज बन गइल. भाजपा के सांप्रदायिक अफ़ीम के खेती पहिही सूख चुकल रहुवे, बाबू सिंह कुशवाहा ओकरा के अउरी सुखा दिहलन. अतना कि देखीं कि अटल बिहारी वाजपेयी के गढ लखनऊ तकमें भाजपा पूरा से ना सही बुरा से साफ हो गइल. भाजपा अयोध्या ले ना बचा पवलसि. राम के त खैर ऊ नाहिये बचा पवलसि आ भाजपा के डर मुलायम के ताजपोशी करवा दिहलसि. अइसन बहुमत मिलल जतना मुलायम अउर उनुकर लोग सपनो में ना सोचले रहल.\nअपना देश में राजा के बाजा बजावे के पुरान परंपरा हवे.अब मुलायम के, अखिलेश के गुनगान शुरु बा. त का मुलायम पर भ्रष्टाचार के आरोप उनुका राज में ना लागल रहुवे ? लखनऊ में इहे लोहिया पथ एक किलोमीटर तब पांच करोड में बनल रहे. का लोग भुला गइल बा? लोग भुला गइल बा कि लोहिया पार्क में लगावल एकहएक पौधा तब दू दू हजार में खरीदाइल रहुवे ? कि लोग भुला गइल बा कि ब्राह्मणन के खुश करे खातिर परशुराम जयंती पर सार्वजनिक छुट्टी के घोषाण जात-जात तब मुलायमे सिंह कइले रहले ? का लोग भुला गइल बा कि एही लखनऊ में एगो सी ओ रैंक के पुलिस अफ़सर के अपना जीप के बोनट पर बान्ह के दू घंटा ले सड़कि पर घुमावल रहे. आ ओहन के हिम्मत देखी कि जीप पर सी ओ के बन्हले ऊ सीधे एस एस पी का घर में घुस गइल रहले. का त ऊ लोहिया परिवार के हउवन. ऊ त तब जनेश्वर मिश्र जिन्दा रहलन कि खुल के सामने अइलन. कहलन कि ऊ लोहिया के परिवार के ना हउवन. मुलायम राज में तब अपहरण एगो उद्योग बन चलल रहुवे, लोग का भुला गइल बा ? आज़मगढ में कइसे रमाकांत यादव लोग के बस से खींच के गोली मार दिहले रहले, इहो लोग के इयादे होखी. अखंड प्रताप सिंह अउर नीरा यादव जइसन महाभठियारा अफसरन के मुख्य सचिव के कुर्सी बारी बारी थमावे वाला मुलायमे रहलन. मुलायम त तरकीब लगा के अपना खिलाफ़ आमदनी से बेसी संपति के मुकदमा के सुनवाई सुप्रीमो कोर्ट में ना होखे देत रहलन, मायावतीओ इहे करत बाड़ी. बलुक मुलायम के मामिला के सुनवाई करे वाला एगो जज त रिटायरो हो गइलन. से अबले के सगरी सुनवाई गइल तेलहंडा में अब सगरी प्रक्रिया फेर से शुरू होई! मतलब साफ बा कि अबले कुछ ना भइल त अब आगहू खैर का होई? बाकिर ई दुनु अफसर जिनका के मुलायम मुख्य सचिव बनवले, जेलो घूम आइल लोग.\nअबकीओ बेर मुख्यमंत्री चाहे मुलायम बनसु, चाहे अखिलेश. अतना त अबहिये से तय बा कि मुख्यमंत्री सचिवालय में अनीते सिंह बइठीहें. का पता मुलायम तमाम वरिष्ठ अफ़सरान के किनारे लगावत उनुका के मुख्य सचिवे मत बनवा देसु. शैलेश कृष्ण त बइठबे करीहे. एगो पूरा सूची बा अइसन अफसरा के. बाकिर अब का होखी फतह बहादुर सिंह अउर बृजलाल जइसन अफ़सरन के? का इहो लगो निलंबित होखी ? जइसे मायावती मुलायम के खास अफ़सरन के कइले रहली ? मुलायम सिंह से अबही ई सब पूछल जल्दबाज़ी होखी. वइसहू अबही ऊ एक साथ दू गो सपना देखत बाड़े. आज़म खां भा शिवपाल सिंह जइसन बैरियर हटाके अखिलेश के मुख्यमंत्री बनवावे के. आ दुसरका, तीसरा मोर्चा भा चउथका मोर्चा बना के खुद प्रधानमंत्री बने के. याद करीं, अबही बीतल लोकसभा चुनाव में मायावतीओ प्रधानमंत्री बने क सपना बुनले रहली आ वाम मोर्चे त उनुका के प्रधानमंत्रीओ बता दिहले रहुवे. अब मुलायम के बारी बा. एक बेर त लालू उनुकर गोड़ घसीट लिहले रहले, आ गुजराल प्रधानमंत्री बन गइल रहसु. अब का होखत बा देखल बाकी बा. अबही त हमनी का एन आर एच एम जइसन तमाम-तमाम भठियरपन के असीम आरोपन आ पत्थर के किला से घेराइल मायावती के ओह विदा बयान के गुनत बानी जा जवना के एगो अंतरा में ऊ कहले बाड़ी कि प्रदेश के जनता जल्दिये उनुका सुशासन के इयाद करी. फ़िलहाल त अबही नयकी सरकार किरियो नइखे खइले बाकिर सनेसा हर जगह चहुँप गइल बा. आ जगह जगह से मिलत खबरन का चलते बदस्तूर एगो नया नारा आ गइल बा कि नाम मुलायम बा, गुंडई कायम बा ! सोचीं कि जब मुलायम पहिला बेर मुख्यमंत्री बनल रहले त जवना कठोरता से अंग्रेजी हटा के हिंदी लागू कइले रहले तब कहल गइल रहे कि नाम मुलायम, काम कठोर ! ओह घरी मुलायम पर लोहिया के छापो थोड बहुत रहुवे. बाद में ऊ आज़म खां के फेरा में आ गइलन आ फेरु जल्दिये अमर सिंह का जहाज पर सवार हो गइलन. आ सगरी समाजवादी साथियन के पैराशूट थमावत पार्टी के जहाज से उतारत गइले. फ़िलिमी लोग अउर कारपोरेट भा उद्योगपतियन के पहिला पाँत में राखे लगलन. एक से एक बेनी, एक से एक मधुकर दीघे किनारे लागत गइलनॆ आ देखीं कि जाने का भइल कि अमरो सिंह एह जहाज से उतार दिहल गइलन. मोहनो सिंह किनारे कर दिहल गइलन. अब पूरा परिवार आ चहेता लोगे बाचल बा. खैर ई सब बहुत विस्तार के बात बाड़ी सं. अबही त जाने कवना अधिकार से अखिलेश लगातार ज़िलाधिकारियन के निर्देश देबे लागल बाड़े. मुलायम लगातार कार्यकर्तन के अनुशासन में रहे के बात करत बाड़न आ देखीं कि अब मुलायम डी जी पी के बोलवा के कड़ा निर्देश दे दिहलन. कवना अधिकार से भाई? लेकिन गुंडई बावे कि तबहियो कपारे चढ़ि के मूतत बिया. जाने अबही उत्तर प्रदेश के कतना आ कइसन दंश देखे आ झेले के बा. साँच त ई बा कि यूपी आ देश में कवनो अखबार भा कवनो चैनल में ना त मायावती का खिलाफ़ ना मुलायम का खिलाफ़ कुछ कहे भा लिखे के बेंवत रहि गइल बा. जेही केहू मायावती भा मुलायम भा उनुका अधिकारियन भा परिजन का खिलाफ़ लिखी भा बोली, ऊ हर हाल में मारल जाई. हल्ला बोल के दौर फेरू लवटिये आइल बा. एक बेर मुख्यमंत्री रहत ऊ अखबारन से नाराज हो के बेचारा हॉकरे सब पर हल्ला बोल दिहले रहले. लोग भुला गइल बा का ?\n(सरोकारनामा से साभार)\nलेखक परिचय : अपना कहानी आ उपन्यासन का मार्फत लगातार चरचा में रहे वाला दयानंद पांडेय के जन्म ३० जनवरी १९५८ के गोरखपुर जिला के बेदौली गाँव में भइल रहे. हिन्दी में एम॰ए॰ कइला से पहिलही ऊ पत्रकारिता में आ गइले. ३३ साल हो गइल बा उनका पत्रकारिता करत, उनकर उपन्यास आ कहानियन के करीब पंद्रह गो किताब प्रकाशित हो चुकल बा. एह उपन्यास “लोक कवि अब गाते नहीं” खातिर उत्तर प्रदेश हिन्दी संस्थान उनका के प्रेमचंद सम्मान से सम्मानित कइले बा आ “एक जीनियस की विवादास्पद मौत” खातिर यशपाल सम्मान से.\nजनभाषा के राजसत्ता कबहियो राजभाषा के दरजा ना देव : नीरन\nOne thought on “कबो मायावती कबो अखिलेश, कबहूँ ना सुधरी उत्तरप्रदेश”\nभोजपुरी में अइसन प्रयास देखके मन बहुते खुस भईल.\nहमारा तरफ से अनेक शुभकामना!


1857 में वीर कुँवर सिंह के सहयोगी रही, आज भुला दीहल गइली धरमन बाई | शुभजिता\nHome नमस्ते भारत इतिहास/ नींव की ईंट/ धरोहर/ स्वदेशी 1857 में वीर कुँवर सिंह के सहयोगी रही, आज भुला दीहल गइली...\n1857 में वीर कुँवर सिंह के सहयोगी रही, आज भुला दीहल गइली धरमन बाई\nआरा शहर में होली मिलन समारोह में बाबू कुँवर सिंह आईल रहले . धरमन बाई आ करमन बाई दुनो बहिन के मुजरा शुरू भईल . मुजरा के भाव रहे बीर कुँवर सिंह जी रउआ एइजा बइठल बानी . ई अंगरेज पूरा देश पर अतियाचार करत बाड़ स . रउआ कइसे देखि सकेनी . रऊआ चाहबि तबे इन्हनि के सात समन्दर पार भगावल जा सकेला . उठीं जागीं अउरी इन्हनि के भगावे खातिर ततपर हो जाईं . कुछ त गीत के भाव उत्तेजित करे वाला रहे अउरी कुछ धरमन व करमन बाई लोग के सुर के कमाल रहे कि बाबू कुँवर सिंह भावावेश में आ गईले . भावावेश में आई के ऊ धरमन बाई के हाथ पकड़ि लिहले . अब धरमन बाई बाबू साहेब के गोड़ पर गिर गईली . आज तकले केहू हमार हाथ न पकडले रहे . रउआ हाथ धयिनी त जिनिगी भर के साथ दिहिं . कुँवर सिंह आवाक ! लगले आपन ज्यादा उमिर के दुहाई देबे . कहलनि कि तहरा के बहुत जवान आदमी मिल जइहें . हम त पाकल आम ठहरनि ना जाने कब चू जाइबि . धरमन बाई ना मनलि . जे हाथ पकड़ले बा , उहे हमार मरद होइ . हम मुसलमान हईं ,ये से रउआ बहाना बनावत बानी .ओइजा मौजूद सब लोग धरमन बाई के बात के समर्थन कईल . अब बाबू कुँवर सिंह उहवाँ से लालअबीर लेकर धरमन बाई के माँग भरि दिहले . उपहार में आपन एगो कटार देई के कहले ,\n” एकरा के सम्भाल के रखिह . एकरा में आगि बा .”\nधरमन की नृत्यशाला आज भी है\nकहल जाला कि बाबू कुँवर सिंह से उनुका दुई गो लइका भइले स .ई प्रमाणिक जानकारी नइखे . धरमन बाई पर इतिहास मौन बा .टुकड़ा टुकड़ा में जवन जानकारी मिलल बा – ऊ पर्याप्त नइखे . बाकि ई निर्विवाद सच बा कि धरमन बाई के बाबू कुँवर सिंह दिल – ओ – जान से चाहत रहले . ऊ धरमन बाई खाति अपना गाँव जगदीश पुर में धरमन मस्जिद , आरा शहर में धरमन चौक व उनका बहिन के खाति करमन टोला बसवले . बाबू कुँवर सिंह के पूरा परिवार उनका के मानत रहल हा . ऐक बेरी कुँवर सिंह आ उनकरा भाई अमर सिंह में मनमुटाव हो गईल रहे त धरमन बाई उ दुनो जाना के बीच में सेतु बन सुलहा करवली .\nजब अंग्रेजन से लड़ाई लागल त धरमन बाई एकदम परछाईं के तरह से बाबू कुँवर के साथे लागि गईली . आपन धन दौलत सब बाबू वीर कुँवर सिंह के दान कई दिहली . जब रीवाँ से कालपी आवत रहे लो त रास्ता में अंग्रेजी सेना से भिड़ंत हो गईल . धरमन बाई सेना के सगंठन आपन हाथ में ले लिहली अउर खुद तोप सेना के संचालन करे लगलि . इनकरा अदम्य साहस के आगे अंग्रेजी सेना के पाँव उखड़ गईल आ उहंवा से अंग्रेजी सेना भाग गईल . लेकिन ए दौरान धरमन बाई भी बहुत बुरी तरह से घायल हो गईली . बाबू कुँवर सिंह उनकर सिर अपना गोदी में रखि लिहले . खून जियादा बहि गईल रहे . धरमन बाई बाबू कुँवर सिंह के कटार वापस कई दिहली आ कहलि –\n” देखि लीं , सवाच लीं ! एमे अबो आगि बा .”\nअतना कहला के बाद उनकर प्राण पखेरू उड़ गईल .\n(साभार – आखर का फेसबुक पेज)\nPrevious articleमाध्यमिक शिक्षक ओ शिक्षाकर्मी समिति का राज्य सम्मेलन\nNext articleभारत के स्वतन्त्रता संग्राम के सच्चे सिपाही और समय से आगे रहे महाराज कामेश्वर सिंह


अपना रोहतास दौरा में नीतीश कुमार बतवलें कि राज्य सरकार दुर्गावती जलाशय परियोजना का बारे में सगरी शर्त पूरा कर के केन्द्र सरकार का लगे भेज दिहल बा. अब ओहिजा से अनापत्ति प्रमाणपत्र मिलते काम शुरू कर दिहल जाई.\nसुगौली चीनी मिल में बिजली बनल शुरू हो गइल बा. ओहिजा बीस मेगावाट बिजली पैदा होखी. शुक का दिन से पेराईओ शुरू हो जाई.\nचिकित्सक लोग के सेवानिवृति के उमिर बढ़ा के पैंसठ साल कर दिहल गइल बा. सरकारी सेवा में डाक्टरन के कमी का चलते अइसन फैसला भइल बा.\nअररिया के डीएम, एसपी के बम से उड़ा देबे के धमकी दिहले बावे एगो ईलाकाई कमांडर.\nपुलिस महानिदेशक अभयानंद के कहना बा कि सगरी भठियरपन के जड़ में आर्थिक अपराध होला आ अगर एह पर लगाम कस दिहल जाव त भठियरपन खुदही ठीक हो जाई. खाद पानी ना भेंटाई त ओकरा सूखही के बा.\nपटना के कोतवाली इलाका में निगरानी विभाग के छह गो फर्जी अधिकारियन के ओह घरी गिरफ्तार कर लिहल गइल जब ऊ सब बड़की गाड़ियन के कागजात चेक करत रहले सँ. आपन कागज फर्जी आ दोसरा के चेकिंग !\nलालू के डर बा कि लोकपाल बनला का बाद पुलिस उनुका आ उनुका जइसन लोग के पकड़ के जेल में डाल दी. एह चलते आजु ऊ संसद में लोकपाल का खिलाफ खूबे हंगामा कइलें आ कहलें कि लोकपाल में मुसलमानन खातिर अलग से आरक्षण दिहल जाव.\nविधानमंडल के पिछला सत्र में पारित लोकायुक्त विधेयक समेत छह गो विधेयक के राज्यपाल के मंजूरी मिल गइल.\nचौंतीस हजार पाँच सौ चालीस शिक्षकन के बहाली सूची अदालत के फैसला का बाद जारी कर दिहल गइल बा. एह सूची में उर्दू खातिर आवेदन करे वाला सगरी चार हजार आठ सौ सताईस अभ्यर्थी चुन लिहल गइल बाड़े. शारीरिक शिक्षा के एक हजार एक सौ तेरह अभ्यर्थी आ बाकी विषयन के अठाईस हजार छह सौ अभ्यर्थी चुनाइल बाड़े.\nराज्य में कड़ाका के जाड़ा आजुओ जारी बा आ अगला दू तीन दिने ले गलन वाली हवा चले के अनेसा बा.\nसासाराम में बुध का रात एगो जूता कंपनी के शो रूम में आग लगला से लाखों रुपिया के सामान जर गइल.\nबदनाम नक्सली पिंकेश यादव के काल्हु बुध का दिने मुंगेर पुलिस हरिनमार दियारा में गिरफ्तार कर लिहलसि.\nमध्य प्रदेश में भइल स्कूली ताईक्वांडों चैंपियनशिप में बिहार के टीम तीन गो सोना पदक समेत एगारह गो पदक जीतले बावे.


आसाराम बापू के आवे का खिलाफ लड़िका सभ बवाल कटलें – टटका खबर\nबलिया में आसाराम बापू २० फरवरी बुध के आवे वाला बाड़न. उनका आवे का खिलाफ आजु सतीश चन्द्र महाविद्यालय के विद्यार्थी आसाराम बापू के पुतला जरवले आ सड़क पर प्रदर्शन कइलें. छात्रन के विरोध एह पर रहल कि आसाराम बलिया की लड़िकी के साथे भइल बलजोरी का बाद आपत्तिजनक बयान काहे दिहले रहलें. तब आसाराम कहले रहलें कि अगर ऊ लड़िकी अपना से बलजोरी करे वाला लड़िकन में से कवनो के आपन भाई बना लिहले रहती त उनुका साथे बलजोरी ना भइल रहीत आ उनुकर जानो बाच गइल रहीत. एह बयान के तबो बहुते विरोध भइल रहे.


सरकार आपन जिद्द छोड़े के तइयार, अन्ना के रामलीला मैदान में अनशन करे के अनुमति दी – टटका खबर\nसरकार आपन जिद्द छोड़े के तइयार, अन्ना के रामलीला मैदान में अनशन करे के अनुमति दी\nबतावल जा रहल बा कि दिल्ली पुलिस आ अन्ना हजारे के समूह का बीच एह स्टेलमेट से निकले के राह खोजल जा रहल बा. अन्ना जिदियाइल बाड़े कि जबले उनुका अनिश्चितकालीन अनशन के अनुमति ना मिल जाई तबले ऊ हिलिहे ना. ओने प्रशासन अब एह बाति ला तइयार हो गइल बा कि अन्ना हजारे के रामलीला मैदान में पाँच दिन के अनशन करे के अनुमति दे दिहल जाव. चूंकि ऊ जगहा बड़ बा एहसे लोग भा वाहन के संख्या पर कवनो सीमा ना लगावल जाई. पहिले जेपी पार्क में सात दिन के अनुमति देबे के बात चलल रहे बाकिर ओहिजा जगह के किल्लत से बेसी भीड़ के अनुमति ना दिहल जा सके.\nअबही कुछ अन्तिम रूप से तय नइखे भइल आ बातचीत हो रहल बा.


भउजाइयन के दबंगईका साथ रंग लगइहे प्रवेश यादव – Anjoria\nभोजपुरी के नयका सुपर स्टार आ जूनियर निरहुआ का नाम से मशहूर प्रवेश लाल यादव अबकी होली पर अपना भउजाइयन के दबंगई से रंग लगावत नजर अइहे. वेश भूषा स्टाइल में सलमान खान वाला असली दबंग लउकत प्रवेश मारधाड़ आ एक्शन खातिर आपन दबंग रुप नइखन बनवले. उनकर ई रुप बा अपना भउजाइयन पर जबरदस्ती रंग डाले के. प्रवेशलाल यादव के ई रुप अबकी होली पर रिलीज होखे जा रहल म्यूजिक अलबम में नजर आई जवना के शूटिंग पिछला दिने मुंबई के रसियन विला में शूट करावल गइल. सभका उमेद बा कि प्रवेशलाल के दबंगई वाला रंग दर्शकन के बहुते पसन्द आई.


महुआ टीवी पर हँसी के तड़का – Anjoria\nमहुआ टीवी पर हँसी के तड़का\nMar 4, 2011 महुआ टीवी, हँसी के तड़का\nभोजपुरी प्रेमियन के दिल जीत चुकल टीवी चैनल महुआ टीवी अब ले के आ रहल बा “हँसी के तड़का”. दर्शक एह शो के देखत हँसते हँसत रात के स्वागत करीहें. शो के कलाकार हमनिये का बीच से चुनके आइल होखीहें. रउरा देखब चौदह गो हँसी के कलाकारन कें जे अपना मँझल कलाकारी से, अपना अदायगी से, आ अपना बोली से राउर दिल जीत लीहें. शो के एंकर रहीहें भोजपुरी सिनेमा के हॉट गर्ल उर्वशी चौधरी आ हास्य कलाकार सुनील साँवरा. निर्णायक मण्डल में शामिल रहीहें मशहूर कामेडियन सुनील पाल, अदाकारा उपासना सिंह आ हर हफ्ता एगो मेहमान जज का रुप में बालीवुड के सितारा.\nजवना चौदह प्रतिभागियन के एह शो खातिर चुनल गइल बा उनुकर नाम बा सिवान के अनुराग चैनपुरिया, कुशीनगर के अरविंद ओम गुप्ता, नवादा के बुल्लू कुमार, पटना के हर्षिका प्रिया, बलिया के नीतेश राय, देवरिया के परितोषपति त्रिपाठी, दिल्ली के पीयूष दुबे, भोपाल के रणवीर प्रताप, जबलपुर के संजय गायकवाड, इलाहाबाद के शाहरुख इकबाल, हरियाणा के सोनू राजा आ सुशील खरबंदा, नयी दिल्ली के सुमन कुमारी आ औरंगाबाद बिहार के सुनील दत्त.\nशो के प्रसारण चार मार्च से हर शुक आ शनिचर के रात ९ बजे से होखल करी.\nविक्रांत सिंह के एगो नया रुप देखे के मिली फिल्म कर्तव्य में\n3 thought on “महुआ टीवी पर हँसी के तड़का”\narvinid tiwari says:\ni have like to this news this isagreat thingabhojpuria langige\nbahut sahi eisan karyakram ke jaroorat rahe\nहँसी के तड़का”के, हम स्वागत करत बनी !\nआपन किमती समईया आर्पित करत बनी !!


ओवैसी के बात कटलन राजभर – टटका खबर\nखेल देश-दुनिया राजनीति\nJun 29, 2021 ओमप्रकाश राजभर, ओवैसी, कोरोना, क्रिकेट, जगदीप धनकड़, दुबई, बीसबीसा वर्ल्ड कप, ममता बनर्जी, शेयर बाजार\n(टटका खबर, मंगल, आषाढ़ अन्हरिया पंचमी, 2078 विक्रमी)\nयूपी से सौ सीट पर लड़े के ओवैसी के एलान के खंडन करत सुभासपा गोल के मुखिया ओमप्रकाश राजभर के कहना बा कि अबहीं ले भागीदारी मोर्चा में सीटन के बँटवारा पर कवनो फैसला नइखे भइल. एहसे ओवैसी के एलान महज उनुकर मनसा बतावत बा कि ऊ सौ सीट पर लड़ल चाहत बाड़न. कहलन कि पहिले त भागीदारी मोर्चा में शामिल गोल आपन कूवत आ तइयारी के आकलन करीहें आ ओकरा बादे सीट बँटवारा पर कवनो बाति होखी. भाजपा से लड़ल आसान नइखे आ ओकरा ला पूरा दमखम लगावे के पड़ी. ओमप्रकाश इहो कहलन कि मोरचा सगरी 403 सीटन पर लड़े वाला बावे.\nबसपा नेत्री मायावतिओ कह चुकल बाड़ी कि ऊ ओवैसी से मिल के चुनाव लड़े के मनसा नइखी रखले.\nजाने जोग बा कि पिछला विधानसभा चुनाव में ओवैसी के गोल 38 सीट से लड़ल रहे बाकिर कतहीं ओकरा जीच ना मिल सकल. ओकरा राज्य के महज 0.2 फीसदी मत मिलल जबकि आठे गो सीट पर लड़ला का बावजूद सुभासपा के 0.7 फीसदी मत मिलल रहे. अलग बाति इहो बा कि तब सुभासपा के गठजोड़ भाजपा से रहुवे आ ओकरा मिलल मतन में भाजपो के मत शामिल रहुवे.\n13 अप्रैल का बाद पहिला बेर कोरोना से रोज होखे वाला मौतन के संख्या हजार से नीचे आइल. काल्हु कोरोना के 46148 गो नया रोगी मिललें त 58578 मरीज ठीको भइलें. अब देश में कोरोना छूताह मरीजन के गिनिती घटत5लाख 72 हजार 994 रहि गइल बा. अबहीं ले देश में कोरोना से3लाख 96 हजार 730 मौत हो चुकल बा.\nपश्चिम बंगाल के मुख्यमंत्री ममता बनर्जी काल्हु राज्यपाल जगदीप धनकड़ पर आरोप लगवली कि उनुकर नाम बरीस 1996 के जैन हवाला मामिला में आरोपित रहुवे. एह पर धनकड़ के करेड़ जबाब आइल बा कि ऊ झूठ बोलत बाड़ी. कहलन कि ममता ओह चार्जशीट के ब्योरा पेश करसु जवना में उनुकर नाम शामिल रहुवे.\nकाल्हु सोमार का दिने देश के शेयर बाजार सत्र का शुरुआत में ऐतिहासिक ऊँचाई ले चहुँपले बाकिर ओह ऊँचाई पर टिक ना पवलें. नया सहायता पैकेज के वित्त मंत्री निर्मला सीतारमण के एलानो का बाद बाजार पर कवनो असर ना लउकल आ बाजार मामूली गिरावट का साथे बंद भइली सँ, सेंसेक्स 52,736 पर आ निफ्टी 15,815 पर बंद भइल.\nबीसीसीआई सचिव जय शाह सोमार का दिने कह दिहलन कि बीसबीसा वर्ल्ड कप के आयोजन हिन्दुस्तान में ना करा के दुबई में करावल जाई. बीसबीसा वर्ल्ड कप के आयोजन के जिम्मेदारी अंतर्राष्ट्रीय क्रिकेट बोर्ड बीसीसीआई के दिहले बावे आ दुबई में होखला का बावजूद बीसीसीआई आयोजक का हैसियत में बनल रही. जय शाह कहलन कि महीनन का माथापच्ची का बाद इहे तय भइल कि खिलाड़ियन आ अधिकारियन के कोरोना से बचाव खातीर आयोजन हिन्दुस्तान में ना करवा के दुबई में करावल जाय.


बदलाव के कारगर हथियार बन गइल सोशल मीडिया | Anjoria's Weblog\nसोशल नेटवर्किंग साइटन पर नकेल कसे का तइयारी में जुटल सरकार शायद एहमें कामयाब होइयो जाव लेकिन हमनी के ई ना भुलाये के चाहीं कि सरकार एह पर काहे नकेल कसल चाहत बिया. दरअसल अन्ना हजारे के भ्रष्टाचार विरोधी आंदोलन के जतना तेजी से सोशल नेटवर्किंग साइट वर्चुअल स्पेस में बढ़ावा दिहले आ फेर एकर असर जमीनी स्तरो पर पड़ल. जेकरा चलते पहिले अप्रैल 2011 में सरकार के परेशान होखे के पड़ल. ओकरा बाद अगस्त 2011 में त हद हो गइल, जब अन्ना हजारे खातिर दिल्ली का सड़कन पर लाखों लोग उतर आइल. सही मायने में देखीं त सोशल मीडिया माने कि फेसबुक अउर ट्विटर देश में बदलाव के बड़हन भूमिका तइयार करे मे मददे कइली सँ. भारत में आजु अगर भ्रष्टाचार विरोधी माहौल बनल बा त ओहमें मुख्य धारा के मीडिया का बजाय सोशल मीडिया के योगदान बेसी बा. सोशल मीडिया पर बलिया के भितरी सुदूरवर्ती गांव बघांव से लिहले कोयंबटूर तक से लोग के प्रतिक्रिया आ सहयोग सामने आइल. एकरे असर बा कि भ्रष्टाचार के खिलाफ लोगन के लामबंद होखे में देर ना लागल आ अन्ना के आंदोलन देखते-देखत जनआंदोलन बन गइल.\nसोशल नेटवर्किंग साइट सकारात्मक बदलाव का दुनिया में कइसन भूमिका निबाहत बाड़ी, एह पर अबही ले कायदा के कवनो शोध नइखे भइल. बाकिर ब्रिटेन में सोशल साइटन का मार्फत आवत सकारात्मक बदलाव का बारे में एगो अध्ययन करावल गइल जवना के रिपोर्ट हालही में आइल बा. ई अध्ययन कवनो छोटे-मोट संस्थान नइखे करवले बलुक आक्सफोर्ड विश्वविद्यालय करवलसि. एह अध्ययन के मुताबिक सोशल मीडिया पिछला साल बदलाव के बड़हन भूमिका निबहलसि. एह अध्ययन के कहना बा कि ब्रिटेन में आम चुनाव का दौरान प्रचार अभियान अउर राजनीतिक रिपोर्टिंग में सकारात्मक बदलाव ले आवे में सोशल मीडिया के अहम योगदान रहल. एह अध्ययन रिपोर्ट पर भारतो में ध्यान देबे के चाहीं. वइसे ई एहिजा खातिर बहुते मायवने राखत बा, काहे कि दिग्गविजय सिंह आ शशिए थरूर ना, अब सुषमा स्वराज जइसन राजनेतो आपन बाति राखे खातिर बहुते तेजी से टि्वटर के इस्तेमाल करत बाड़े आ राजनीतिक रिपोर्टिंग करत पत्रकारन खातिर खबरन के एगो बड़हन जरिया बनि के ट्विटरो उभरि के सामने आइल बा.\nऑक्सफोर्ड यूनिवर्सिटी के एह रिपोर्ट के नतीजा सकारात्मक बदलाव का ओरि संकेत करत बा. एकरा मुताबिक राजनेता आ पत्रकारो ई सीख लिहले बा कि सोशल नेटवर्किंग वेबसाइटन के इस्तेमाल कइसे कइल जाव. एह वेबसाइटन का चलते पिछल छह मई के ब्रिटेन में भइल आम चुनावन का दौरान 18 से 24 साल के नवही मतदान में बढ़चढ़ि के हिस्सा लिहले. जबकि ब्रिटेन के नवहियन में मतदान लेके हाल का समय में बहुते गिरावट देखे के मिलत रहे. बहरहाल ऑक्सफोर्ड यूनिवर्सिटी ई सर्वे तीन से आठ मई का बीच करवले रहुवे जवना के मकसद चुनावी रुझान के जानकारी लिहल रहुवे. हालांकि राष्ट्रव्यापी अध्ययन से सामने आइल कि 18 से 24 साल के नवही मनलन कि ऊ लोग आम चुनाव पर टिप्पणी करे खातिर सोशल नेटवर्क के इस्तेमाल कइल. ओहमें से 81 फीसदी चुनाव अभियान में आपन दिलचस्पी देखवले. एह सर्वे का मुताबिक एह आयु वर्ग के नवही मतदातन के राजनीतिक गतिविधियन से जुड़ल अधिकतर सूचना ऑनलाइन मीडिया का जरिये मिलल. ऑक्सफोर्ड यूनिवर्सिटी के रॉयटर्स इंस्टीट्यूट फॉर द स्टडी ऑफ जर्नलिज्म का ओर से प्रकाशित एह अध्ययन के मुताबिक फेसबुक जइसन सोशल मीडिया से जुड़े अउर टीवी भा रेडियो पर विज्ञापन से प्रभावित होके करीब पांच लाख लोग चुनाव आयोग के वेबसाइट पर मौजूद रजिस्ट्रेशन फॉर्म के इस्तेमाल कइल. एहमें से आधा से अधिका 18 से 24 साल के बीच के रहले. वइसे अपनो देश में राजनीतिक अउर चर्चित हस्तियन का गतिविधियन पर निगाह राखे के माध्यम बनि के ट्विटर तेजी से उभरल बा. ट्विटरो का बारे में ऑक्सफोर्ड यूनिवर्सिटी शोध करवलसि. एह शोध का मुताबिक टि्वटर राजनीति आ मीडिया जगत में संचार के एगो बेहद खास औजार के रूप में आपन पहिचान बनवले बा. ई पत्रकारन अउर राजनेता लोग खातिर रियल टाइम इन्फॉर्मेशन के जरूरी स्रोत बन गइल बा. एह शोध में सामने आइल कि ब्रिटेन के आम चुनाव अभियान में 600 राजनीतिक उम्मीदवार टि्वटर से जुड़ल रहले. एकरा अलावा सैकड़न पत्रकार अउर पार्टी कार्यकरर्तो सोशल मीडिया से जुड़ल रहलन. ब्रिटेन के नयकी संसद के करीब 200 सदस्य टि्वटर पर सक्रिय बाड़ने जवना में पांच गो कैबिनेटो मंत्री शामिल बाड़े.\nवइसे 2011 का शुरूओ में सोशल मीडिया के ताकत दुनिया देखलसि, जब मिस्र के बरीसन से जमल शासक हुस्नी मुबारक का खिलाफ लोग के हुजूम काहिरा के तहरीर चौक पर जमा हो गइल. सोशल नेटवर्किंग साइटों एकरा के आगे बढ़ावे में बेहतर भूमिका निभवले आ देखते देखत ई दुनिया के सबले बड़हन आंदोलन आ प्रदर्शन के तौर पर स्थापित हो गइल. सोशल मीडिया का जरिए बढ़ल एह आंदोलन के नतीजे रहल कि हुस्नी मुबारक सत्ता से बेदखल हो गइले आ अब ओहिजा संसदीय चुनाव होखत बा. अतने ना सीरिया के मौजूदा शासक बशर अल-असद, यमन के राष्ट्रपति सालेह अउर लीबिया में कर्नल गद्दाफी के शासन का खिलाफो उपजल जन विद्रोह में सोशल साइट्स के जबरदस्त भूमिका रहल. शायद इहे कारण बा कि चीन में सोशल साइटन के इस्तेमाल पर रोक लगा दिहल गइल बा. चीन के डर बा कि सोशल साइटन का जरिए नौजवान एक बेर फेर इकट्ठा हो सकेले आ थ्येन ऑन मन चौक के घटना एक बेर फेरु दोहरावल जा सकेला.\nअमेरिका के पिछला राष्ट्रपति चुनाव में बराक ओबामा के जीतो में सोशल मीडिया अहम भूमिका निभवले रहल. ओबामा के पहिले राष्ट्रपति रहल जार्ज बुश के इराक अउर अफगान नीति का खिलाफ जनता में बड़हन नाराजगी रहुवे. अमेरिका के मुख्यधारा वाली मीडिया के एहमें कवनो खास भूमिका ना रहल. ओह घरी अमेरिकीओ मीडिया भारतीय मीडिए का तरह असल तसवीर पेश ना करत रहुवे. लेकिन करीब तीन लाख ब्लॉगर सोशल मीडिया अउर ब्लॉग का जरिए बुश के नीतियन के कलई उतारत रहले. नतीजा सामने आइल. रिपब्लिकन पार्टी के उम्मीदवार जॉन मैकेनन, बराक ओबामा का मुकाबले बेहतर उम्मीदवार होखला का बादो चुनावी मैदान में खेत हो गइले.\nसोशल नेटवर्किंग साइट आदमी के आपन निजी जिंदगीओ में बदलाव के बड़हन भूमिका निभवले बा भा निभावत बाड़ी स. अबही अभी हाले में जब कुछ पत्रकारन के गंभीर बीमारी से सामना पड़ल आ ओह लोग का लगे पइसा ना रहे तब सोशल नेटवर्किंग साइटन पर एकरा खातिर अपील कइल गइल आ तब देखते देखत जाने-अनजाने हर तरफ से सहायता आवे लागल. सिर्फ पत्रकारने के काहे, समाज के कवनो वर्ग के सहायता करे में ई साइट बेहतर भूमिका निबाहत बाड़ी. लोग के सोशल नेटवर्किंग साइटन पर भरोसा अतना बढ़ गइल बा कि ऊ कंप्यूटर के गड़बड़ी से लिहले हर तरह के जरूरी सूचना बिटोरे खातिर सोशल साइटन के सहारा लेबेले आ ओह समस्या के समाधान खातिर केहु ना केहु मिलिये जाला. बिछुड़न के मिलावे में पहिले संयोग सहायता करत रहे, लेकिन अब ई सोशल नेटवर्किंग साइट ओह संयोगन के दरकिनार करे में खास भूमिका निबाहत बाड़ी सँ.\nउमेश चतुर्वेदी हिन्दी के प्रतिष्ठित पत्रकार हईं आ कई अखबारन, टीवी चैनलन में काम कइला का बाद एह घरी एगो मीडिया संस्थान में पढ़वला का साथे स्वतंत्र लेखन में लागल रहीलें. उमेश चतुर्वेदी के एगो ललित निबन्ध “बलिया के चारबज्जी रेल” अँजोरिया पर पहिले प्रकाशित हो चुकल बा.\nThis entry was posted in देश आ समाज, सरोकार and tagged बदलाव के जरिया, सोशल साइट by Anjoria. Bookmark the permalink.


का गरम नारियल पानी कैंसर के इलाज कर सकेला? - THIP Media\nइ कथनी के बारे में डॉक्टर राजेंद्र बावडे का कहेलन?\nका नारियल का पानी कैंसर के इलाज कर सकेला?\nका क्षारीय घोल कैंसर को ठीक कर सकेला?\nक्या नारियल पानी और कैंसर पर एकर प्रभाव पर चिकित्सा शोध बा?\nव्हाट्सएप पर एकठो सन्देश कई बार सामने आयिल बा जेमे इ दावा बा की गरम नारियल के पानी पिए से कैंसर ठीक हो सकेला। इ दावा के मुंबई मेंटाटा मेमोरियल सेंटर के निदेशक डॉ राजेंद्र बडवे ने मान्यता देले बारन। हमनी के इ दावा के जांच की और पाया की यह पूरी तरह से गलत मिलल।\nव्हाव्हाट्सएप पे एगो सन्देश कई बार सामने आयिल बा जे इ दावा करल गइल बा की गरम नारियल पानी पिए से कैंसर ठीक हो सकेला। सन्देश इ दावा करेला की नारियल के फांक और गरम पानी के मिश्रण “क्षारीय/अम्ल” बन जायेला और शरीर के घातक कोशिकाएं के मारेला।\nमुंबई के टाटा मेमोरियल सेण्टर के डॉ राजेंद्र बावडे जे इ दावा के मान्यता देले बारन, इ दावा से इंकार करेलन। ओकरे बारे में मीडिया रिपोर्ट्स इंहा और इंहा देवल गइल बा।\nई दावा के दुनिया के प्रमुख तथ्य चेक प्लेटफॉर्म्स भी नकार देलस। उ में से कई त वरिष्ठ ऑन्कोलॉजिस्ट को उद्धृत करले बारन। (स्रोत: इंहा क्लिक करें और इंहा क्लिक करें)\nहमनी के वरिष्ठ ऑन्कोलॉजिस्ट डॉ मनीष सिंघल से बात कइनी। उनकर कहना बा की “जे डॉक्टर के इ दावा का श्रेय जायेला ऊहे इ कथनी के खंडन करेलन। इ मिथक के साँच मान के बहुत्ते रोगि आपन नियमित उपचार बंद कर देले बारे। इ पूरा तरह से झूठ बा। हालाँकि नारियल के पानी अपने आप में स्वास्थ्य ला लाभदायक बा जेकरा से हाइड्रेटेड रखे में मदद करेला, लेकिन इ कैंसर का इलाज ना कर सकेला।”\nइस पोस्ट में इ भी दावा करल गइल बा की गरम नारियल के पानी से कैंसर को ठीक करे के क्षमता एकर “क्षारीय” प्रकृति से आवेला। इ संदर्भ में डॉसिंघल कहेलन “कैंसर के ठीक करे वाला इ क्षारीय भोजन एकठो मिथक बा जो प्रयोगशाला में पेट्री डिश परकरल गइल कुछ शोधों से सामने आयल बा। मानव शरीर अलग तरह से काम करेला। भोजन के माध्यम से शरीर के PH को अम्लीय या क्षारीय ना बनावल जा सकेला। अगर कौनो तरहशरीर का PH बदल जायेला, तो एगो व्यक्ति के ICU में ले जा सकेला।”\nकैंसर कोशिकाओं पे नारियल पानी के प्रभाव के विषय में कुछ चिकित्सा अनुसंधान बा और ज्यादातर मामला में, परिणाम सकारात्मक बाटे।\nहाल ही में 2019 में करल गइल एगो अनुसंधान में नारियल पानी के सिरका के संभावित कैंसर विरोधी पूरक आहार पायल गइल बा। इ अध्यन में स्तन कैंसर कोशिकाओं पर नारियल पानी के सिरका के ट्यूमर विरोधी प्रभावों की जांच करल गइल और परिणाम सकारात्मक मिलल बा।\nएगो अन्य शोध में, हरा नारियल के पानी में ऋणात्मक(एनाओनिक) कैंसर विरोधी पेप्टाइड पायल गइल बा, जेकर अर्थ बा कि ऊ कुछ हद तक कैंसर से बचावे में सक्षम मानल गइल बा।\nलेकिन ऐपे ध्यान देवे के जरूरत बा की एकरा में अधिकांश शोध इन-विट्रो करल गइल बा यानी की कोशिकाओं पे इ शोध प्रयोगशाला वातावरण में करल जायेला। वास्तव में ओमे से बहुत कम मनुष्यों पे वास्तविक जीवन में करल गइल बा। इसलिए, ऊ आगे के अध्ययन या बेहतर आहार के संकेत के रूप में कार्य करेलन, लेकिन ओमे नियमित उपचार प्रतिस्थापन के रूप में ना माने के चाहीं।\nपिछला लेखका मास्क फेफड़ा में फंगल संक्रमण के कारण बन सकेला?\nअगला लेखसाँच के पड़ताल: जड़ी बूटी मिश्रण के उपयोग करे से3दिन में ही कैंसर के अंतिम चरण के ठीक करल जा सकेला


भोजपुरी सितारन के साल 2014 – Anjoria\nजनवरी 2, 2015 खेसारीलाल यादव, निरहुआ, राकेश मिश्रा, रानी चटर्जी, शुभी शर्मा\nभोजपुरी सिनेमा के मैदान में भोजपुरी के बड़को में बड़का स्टारन में शामिल दिनेशलाल यादव निरहुआ के बादशाहत साल 2014हो में बरकरार रहल. निरहुआ लगातार आठवाँ बरीस बॉक्स ऑफिस पर बादाहत बनवले रखलन आ निर्माता, निर्देशक, वितरक आ सिनेमाघर मालिकान सभका चेहरा के मुसकान सजवले रखलन.\nएह साल निरहुआ के ‘अदालत’, ‘निरहुआ हिन्दुस्तानी’, आ ‘हथकड़ी’ रिलीज भइली सँ. ‘निरहुआ हिन्दुस्तानी’ कामयाबी के इतिहास बना दिहलस आ हर टेरिटरी में पचास दिन पूरा कइलस. अकेले बिहार से एकर बिटोर डेढ़ करोड़ रूपिया के रहल. त मुंबई में एक करोड़ के. पिछला पाँच बरीस में अतना बड़ कलेक्शन कवनो फिलिम के नइखे रहल.\n2014 के सबले सफल नायक खेसारीलाल यादव\nभोजपुरी के बड़का सितारा खेसारीलाल यादव एह साल 2014 के सबले सफल नायक रहलन. खेसारी के कुल एक दर्जन फिलिम एह साल रिलीज भइली सँ.\nएह फिलिमन में शामिल रहल ‘कच्चे धागे’, ‘प्रतिज्ञा-2’, ‘बेताब’, ‘चरणों की सौगंध’, ‘शोला शबनम’, ‘तेरे नाम’, ‘जानेमन’, ‘खून भरी माँग’, ‘हथकड़ी’, ‘लहू पूकारेला’, ‘लाडला’ अउर ‘जो जीता वही सिकंदर’.\nपूरा साल बनल रहल रानी के जलवा\nभोजपुरी सिनेमा के रानी रानी चटर्जी के जलवा पूरा साल बॉक्स ऑफिस पर जारी रहल. रानी के एह साल ह गो फिलिम अइली सँ – ‘इंसाफ की देवी’, ‘चंडी’, ‘दरियादिल’, ‘एक लैला तीन छैला’, ‘राउडी रानी’, आ ‘बिटिया सदा सुहागिन रहऽ’. एकरा अलावे फिलिम ‘जानेमन’ में रानी के आईटम डांस देखेवालन के वाहवाही बटोरलसि. साल का आखिर में रानी चटर्जी के साल 2013 के सर्वश्रेष्ठ अभिनेत्री के पुरस्कार मिलल.\nराकेश मिश्रा का हिट परेड\nभोजपुरी सिनेमा के जवान स्टार राकेश मिश्रा एह साल बॉक्स ऑफिस पर शानदार प्रदर्शन कइलन. एह साल राकेश मिश्रा के ‘जब प्यार किया तो डरना क्या’, ‘दीवानगी हद से’, अउर ‘एक लैला तीन छैला’ रिलीज भइली सँ.\nगवनई का मैदान में राकेश एह साल कैसेट के दुनियो में आगे रहलन. साल का आखिर में राकेश के पहिलका फिलिम रहल ‘प्रेम दीवानी’ खातिर सर्वश्रेष्ट नवोदित अभिनेता के पुरस्कारो मिलल.\nशुभी शर्मा खातिर खास रहल 2014\nभोजपुरी सिनेमा के चर्चित नायिका शुभी शर्मा खातिर ई साल बहुते खास रहल. एह साल इनकर आइल फिलिमन में ‘कट्टा तनल दुपट्टा पर’, ‘चरणों की सौगंध’, अउर ‘बाजीगर’ रहली सँ. पवन सिंह संगे आइल फिलिम ‘बाजीगर’ में शुभी के ग्लैमरस अवतार लोग के बहुते नीक लागल.


How Mukhia Ji who gotasalary of two andahalf thousand rupees become crorepati Bhojpuri: अढ़ाई हजार महीना पावे वला ‘मुखिया जी’ कइसे हो गइले करोड़पति ?\nनवाब मलिक का आरोप- केंद्र ने रोकी रेमडेसिविर की सप्लाई, केंद्र ने दिया जवाब\nसुशांत की बहन प्रियंका ने की सोशल मीडिया पर अपील, मत लो हमारे सब्र का इम्तिहान\nमुंबई में अपने फ्लैट पर अकेले फंसी असिस्टेंट कोरियोग्राफर दीक्षा नागपाल\nGhaziabad news - प्राइवेट अस्‍पताल कोरोना मरीजों को गेट से वापस नहीं कर सकेंगे\n4th क्लास पद पर काम कर रहे पिता का बेटा बना असिस्टेंट कमिश्नर\nOpinion: शून्य से शिखर पर जाने का तरीका जानते हैं लालू प्रसाद यादव\nबड़ी खबर: मंगलवार शाम तक हो सकती है लालू यादव की रिहाई, तेजस्वी ने कही यह बात\nHDFC Bank: चाैथी तिमाही में मुनाफा 8,186 करोड़ रुपये पर पहुंचा\nBhojpuri: अढ़ाई हजार महीना पावे वला ‘मुखिया जी’ कइसे हो गइले करोड़पति ?\nएही साल जनवरी में बेगूसराय जिला के बरौनी बलौक में के एगो मुखिया नल-जल जोजना में दस हजार रोपेया घूस लेत गिरफ्तार भइल रहन. 2013 में जब पुलिस पश्चिम चम्पारण के दक्षिण पटजिरवा पंचायत के मुखिया के घरे छापा मरले रहे तs साढ़े तीन करोड़ रोपेया के चल-अचल सम्पत्ति के खुलास भइल रहे.\nLast Updated: April 8, 2021, 3:57 PM IST\nमुखिया बनला में का बा ? अरे बहुत्ते कुछ बा ! मेबा बा, मलाई बा, मनचाहा कमाई बा. ना पकड़इलs तs बड़ाई बा, पकड़ा गइलs तs रुसवाई बा. एही से कहल जाला कि मुखिया हो गइले सुखिया अउर गांव हो गइल दुखिया. आच्छा बतावs कि 2500 रोपेया महीना भात्ता पावे वला मुखिया कइसे करोड़पति हो गइले ? कवन आमदनी बा कि मुखिया बनते लोग लाखों-करोड़ों में खेले लागत बा ? जब बिनय बिहारी एक्के सांस में अतना सवाल पूछ देले तs कृष्ण मुरारी कहले, तनी दम धर लs भाई ! ई दलान ना दोकान हs. हमनी के खुरमा खाये आइल बानी जा. आरा के खांटी खुरमा भंडार में ओह दिन भीड़ कम रहे. बिनय बिहारी, कृष्ण मुरारी अउर राजकिशोर कोना के एगो बेंच धइले रहन. राजकिशोर बिनय बिहारी देने देख के पूछले, का तहरा मुखिया के चुनाव लड़े के बा कि अतना मीन-मेख निकल रहल बाड़s ? आज से चालीस- पचास साल पहिले मुखिया के जवन इज्जत रहे का आज ऊ बा ? आज के मुखिया लोग के का हाल बा, ऊ पूरा बिहार देख रहल बा.\nमुखिया जी काटे लगले मलाई !\nराजकिशोर मुखिया लोग के कहानी सुनावे लगले. एही साल जनवरी में बेगूसराय जिला के बरौनी बलौक में के एगो मुखिया नल-जल जोजना में दस हजार रोपेया घूस लेत गिरफ्तार भइल रहन. 2013 में जब पुलिस पश्चिम चम्पारण के दक्षिण पटजिरवा पंचायत के मुखिया के घरे छापा मरले रहे तs साढ़े तीन करोड़ रोपेया के चल-अचल सम्पत्ति के खुलास भइल रहे. बहुरवा पंचायत के महिला मुखिया के घरे छापामारी भइल तs 20 लाख से अधिका के सम्पत्ति के पाता चलल रहे. बैसाली जिला के नयागांव पंचायत के महिला मुखिया पs अवैध रूप से सम्पत्ति अर्जित करे के आरोप लागल रहे. इतने ना फर्जी जाति साटिकफिटिक पs मुखिया बने के आरोप में उनका जेल भी जाये के पड़ल रहे. अइसन ना जाने केतना मुखिया लोग जनता के पइसा के लूट के आपन तिजोरी भर लेले. आजे नू बिहार के पंचायती राज मंतरी कहले कि बिहार के 1475 बार्ड में नल-जल जोजना में गड़बड़ी भइल बा. अब ई बार्ड के मुखिया लोग पs केस दर्ज करे के तइयरी हो रहल बा. एक साल पहिले औरंगाबाद में तs सात मुखिया के पद से बरखास्त कर दिल गइले रहे.\nबिना लोकप्रहरी के भ्रष्ट मुखिया कइसे हटिहें ?\nएतना सुन के बिनय बिहारी फेन ताव में आ गइले. दनाक से कहले, लेकिन अब पटना हाईकोर्ट के फैसला से तs सरकार के पावर पs रोक लाग गइल बा. अगर कवनो मुखिया पर भ्रष्टचार के आरोप बा तो सरकार ओकरा के सीधे ना हटा सके. एकरा खातिर लोकप्रहरी के मंजूरी जरुरी बा. आज ले तs हमनी के जनबे ना कइनी जा कि पंचायती राज बेबस्था में लोकप्रहरी भी कवनो पद होखे ला. अब पढ़नी तs मालूम भइल कि पंचायती राज कानून में लोकप्रहरी पद के प्रावधान बा. पंचायत चाहे स्थानीय निकाय के कवनो प्रतिनिधि के खिलाफ अगर शिकायत दर्ज होई तs ओकर जांच लोकप्रहरी करी. ई पद पंचायत के कामकाज में निगरानी अउर संतुलन बनावे खातिर सृजित कइल गइल बा. अगर मुखिया, उपमुखिया के खिलाफ कवनो आरोप साबित होत बा तs ओकरा के पद से हटावे के पहिले लोकप्रहरी के मंजूरी जरूरी बा. 2011 में मुख्यमंत्री नीतीश कुमार खुद्दे कहले रहन कि पंचायत के कामकाज के पारदर्शी बनावे खातिर लोकप्रहरी के गठन कइल जाई . लेकिन आज तक ले ई ना भइल. एकर फायदा गड़बड़ करवे वाल मुखिया उठा रहल बाड़े.\nमरद-मेहरारू मुखिया बनले त ई कइले घपला\nकृष्ण मुरारी बात में बात जोड़ले. 2018 में नवादा जिला के पौरा पंचायत के पूर्व मुखिया अउर उनकर मेहरारू के भिजलेंस के टीम आय से अधिक सम्पत्ति मामला में गिरफ्तार कइले रहे. मरद-मेहरारू दूनो अदिमी जब मुखिया पद पर रहे लोग तब उनका खिलाफ बेहिसाब पइसा कमाये के आरोप लागल रहे. गांव के ही एक अदिमी हाइकोर्ट में रिट दायर कर के आरोप लगवले रहे. हाईकोर्ट एह मैटर के सीआइडी में जांच खातिर भेज देलस. जांच के बाद आरोप सही पावल गइल. एकरा बाद थाना में केस भइल जवना के बाद दूनो अदिमी के गिरफ्तारी भइल. सरकारी जोजना में घपला से मुखिया मरद-मेहरारू करोड़ों के दौलत बटोरले रहे लोग. 2019 में भी नवादा जिला के मुखिया लोग के करतूत चर्चा में रहे.\nमास्टर के बहाली में खूब कमइले पइसा\nकृष्ण मुरारी के बात जारी रहे. मुखिया लोग के भरष्टाचार के चलते ही पंचायती राज के सपना अधूरा रह गइल बा. महात्मा गांधी ‘आपन गांव-आपन सरकार’ के कल्पना कइले रहन ताकि एक-एक अदिमी के बिकास के लाभ मिल सके. लेकिन उनकर सपना पs पानी फिर गइल. नियोजित शिक्षक के बहाली में भी मुखिया लोग खूब लहर गिनले. फरजी बहाली से सरकार के खजाना पs तs चोट पहुंचइबे कइले, बिहार में पराइमरी के पढ़ाई रसातल में पहुंचा देले. भ्रष्ट मुखिया बिहार शिक्षा के बरबाद कर देले. बिहार के लइका अइसन मुखिया के कबो माफ ना करिहें. 2019 के बात हs. शिक्षक भर्ती घोटाला में नवादा पुलिस एगो फर्जी शिक्षक अउर दू गो पूर्व मुखिया के गिरफ्तार कइले रहे.\nभेलू बिगह गांव में तैनात एगो नियोजित शिक्षक पर आरोप रहे कि ऊ फर्जी साटिकफिटिक पs बहाल भइल बड़े. 2016 में एकर खिलाफ ममला दरज भइल रहे. ई मास्टर के बहाली 2008 में भइल रहे. बहली में हड़िया पंचाइत के मुखिया के हाथ रहे. घपला दबावे के खितार मुखिया बंहाली के फाइल गायब कर देले. कछउआरा पंचायत के मुखिया पर सरकारी पइसा गबन करे के आरोप रहे. एह घोटला में नवादा के नादरीगंज बलौक के9मुखिया के खिलाफ केस भइल रहे. लेकिन एकरा में दू मुखिया गिरफ्तार भइले , कुछ फरार हो गइले, कुछ के बेल मिल गइल. कृष्ण मुरारी के बात खतम भइल तs राजकिशोर कहले, 2021 में मुखिया चुनाव के पहिले सरकार नियम-कैदा काड़ा कर रहल बिया जवना से कि दागी मुखिया फेन चुनाव मत लड़ सकस. अतना बतकही में खुरमा खत्म हो गइल तs तीनों संघतिया उठ के पइसा देवे चल देले. (डिस्क्लेमर- लेखक वरिष्ठ स्तंभकार हैं. यह उनके निजी विचार हैं.)\nदेवदत्त पडिक्कल के मुरीद हुए महान बल्लेबाज ब्रायन लारा, बताया शानदार प्रतिभा


गुंजन पंत के धमक अब छोटको पर्दा पर – Anjoria\nगुंजन पंत के धमक अब छोटको पर्दा पर\nभोजपुरी सिनेमा के मशहूर अदाकारा गुंजन पंत के धमक अब छोटको परदा पर सुनाये लागल बा. एह साल उनुकर फिल्म “रामपुर के लक्ष्मण” के मिलल शानदार सफलता का बाद गुंजन का लगे बधाईं के ताँता लागल बा. अब गुंजन पंत के चर्चित धारावाहिक “साक्षी” में एगो महत्वपूर्ण भूमिका मिलल बा. लड़की पढ़ल चाहत बिया बाकिर ओकरा घर के लोग ओकरा के पढ़ावे के नइखे चाहत. ओह लोग का हिसाब से लड़कियन के ढेर पढ़ला से कवनो फायदा नइखे. फिल्मन में व्यस्तता का बावजूद गुंजन एह धारावाहिक के चुनौती वाली भूमिका खातिर खुशी खुशी तइयार हो गइल. उनुकर कहना बा कि डेली सोप में आपन अभिनय क्षमता देखावे के ढेर मौका मिली. गुंजन भोजपुरी फिल्म “रामलखन” के शूटिग हालही में पूरा कइली आ उनुकर पाँच गो अउरी फिल्म अबही फ्लोर पर बा. मनोज तिवारी का साथ गुंजन पंत के फिल्म “यादव पान भण्डार”जल्दिये रिलीज होखे वाला बा.\nआखिर ई पंचोरी लोग हऽ के ?\nMalla-Yuddha by Shubham Tiwari


"फगुआ के पहरा" पर एक नजर – Anjoria\nफरवरी 13, 2013 डा॰ विमल, फगुआ के पहरा, समीक्षा\n– मनोकामना सिंह ‘अजय’\nआदरणीय डॉ. रामरक्षा मिश्र विमल जी,\nअपने के भेजल “फगुआ के पहरा” सावन में भाई गंगा प्रसाद अरुण के मार्फत मिलल. राउर गजल के ई लाइन हमनी पर बिलकुल ठीक बइठत बा –\n“फगुआ के पहरा” में राउर लिखल गीत सभ रसगर, मजगर आ दमगर बा. एह में छपल सभ गजल में शहर आ देहात के गमक बा. साँच कहीं त “आँखि लागि गइल” कविता सबसे नीक लागल. राउर “अनुभव” के विस्तार लोगन के एगो नया अनुभव दीही.\nआजु बहुते गिरल जा रहल आदमी\nहर गिरल जिंदगी के उठावल करीं.\nओकरे अँजुरिया जहर से भरल बा.\nआज हमनी के जिनिगी के साँच के दरसा रहल बा.\nआज के जरूरी के राउर लिखल ई लाइन गौर करे लायक बा –\nआईं हमनी सभ बइठीं सुख दुख आपन बतियाईं जा\nमान बढ़ाईं जा माटी के भेदभाव सभ छोड़ि के.\n‘फगुआ’ शब्द त शहर का, गाँवो-जवार से धीरे-धीरे खतम हो जाई. हमनी का जब लड़िका रहीं जा त फगुआ के दू चार दिन पहिलेहीं से धूर-माटी अपना संघी-संघतियन पर उड़ावत मजा लेत रहीं जा. फगुआ के दिन त धूर माटी के के कहो पाँक में लभराइल बोथाइल हमनी का घरे-घरे घुमत रहीं जा. अब ऊ दिन कहाँ देखेके मिली. अब त पानी बचावे के नाँव पर टीका होली खेलल जा रहल बा.\nरउरा जब भोजपुरी माध्यम से लिखला पर भौंह, भृकुटी का सङही मिजाज बदले के बात लिखत बानी त ओकरा संगही इहो ख्याल राखे के चाहत रहे कि भोजपुरी में ‘ही’, ‘भी’ के प्रयोग अच्छा ना मानल जाला. एह पुस्तक में अनावश्यक रूप से कुछ हिन्दी आ अँग्रेजी के शब्दन के प्रयोग कइल गइल बा जेकरा से बँचल जा सकत रहे. कुल मिलाके गाँव के माटी से राउर जुड़ाव प्रशंसा करे के योग्य बा.\n२७, विवेक नगर, छोटा गोविंदपुर,\n2 thoughts on “"फगुआ के पहरा" पर एक नजर”\nफ़रवरी 17, 2013 को 5:39 अपराह्न पर\nसुन्नर विवेचन खातिर हारदिक आभार।।\nफ़रवरी 14, 2013 को 3:10 अपराह्न पर\nविमल जी के बहुत – बहुत बधाई .


खबर एक नजर में (13 जून 2011) – टटका खबर\nचउवालीस गो टॉपरन में चालीस गो लड़िकी\nबिहार के कला संकाय इंटर रिजल्ट में लड़िकी सब आपन कमाल देखा दिहले बाड़ी सँ. उपर के पन्द्र स्थान पर आवे वाला चउवालीस गो परीक्षार्थियन में चालीस गो लड़िकी बाड़ी सँ. सर तुलसी कॉलेज कटिहार के छात्रा प्रणिता सरीन पहिला जगहा पर बाड़ी. कला संकाय में अठासी फीसदी रिजल्ट आइल बा त व्यावसायिक संकाय में करीब चौरानबे फीसदी.\nयूपी विधानसभा चुनाव में जदयू भाजपा का साथ मिल के लड़ी\nजदयू अध्यक्ष शरद यादव काल्हु कहले कि यूपी विधानसभा का चुनाव में उनकर पार्टी भाजपा का साथे मिल के चुनाव लड़ी. बनारस में पत्रकारन से बतियावत शरद यादव आरोप लगवले कि प्रदेश में जंगल राज कायम बा आ किसानन के सबले बेसी परेशान कइल जा रहल बा.\nयूपी के निघासन थाना में एगो लड़िकी के मौत के जाँच\nराष्ट्रीय मानवाधिकार आयोग लखीमपुर खीरी का निघासन थाना में एगो चौदह साल के लड़िकी के एगो गिरल पेड़ का डाल से लटकत लाश का मामिला में आपन जाँच करी. आरोप लगावल जात बा कि पुलिसकर्मी ओह लड़िकी का साथे बलात्कार का बाद ओकर हत्या कर दिहले आ लाश के गिरल पेड़ पर लटका दिहले. प्रशासन एह मामिला में एगारह गो पुलिसकर्मियन के निलंबित कर दिहले बा बाकिर केहू के गिरफ्तारी नइखे भइल. दफन लाश दुबारा निकाल के ओकर फेर से पोस्टमार्टम करावल जाई. थाना के एगो दारोगा आ दू गो सिपाहियन पर सुबूत नष्ट करे के मुकदमा दर्ज करावल गइल बा.\nबिहार में पुलिस बहाली\nबिहार सरकार राज्य में पुलिस बल के जरुरत देखत हर साल नौ हजार सिपाहियन आ नौ सौ दारोगा के बहाली अगिला पाँच साल ले करी. एह तरह पाँच साल में करीब पचास हजार पुलिस कर्मियन के बहाली कइल जाई. बहाली प्रक्रिया कैबिनेट से मंजूरी मिलला का बाद शुरु होखी..\nतकनीकी शब्द अंगरेजियो में पढ़ावल जाई\nयूपी सरकार तय कइले बिया कि अब सरकारी प्राइमरी स्कूलन में विज्ञान आ गणित के पढ़ाई में हिन्दी का साथ साथ अंगरेजियो में तकनीकी शब्द दिहल जाई. हिन्दी के तकनीकी शब्द बहुते कठिन होला काहे कि ओकरा के संस्कृतनिष्ठ बनावल गइल बा. दोसरे आगा चल के अंगरेजी में पढ़े का दोरान विद्यार्थियन के फेर से ओह शब्दन के समुझे के पड़ेला. अंतर्राष्ट्रीय मानक का अनुसार अब अंक अंग्रेजी वाला इस्तेमाल कइल जाई.\nरासप के सलाह खारिज कइलस सरकार\nसोनिया गाँधी के अध्यक्षता वाली राष्ट्रीय सलाहकार परिषद के सलाह केन्द्रीय गृह मंत्रालय खारिज कर दिहलसि. परिषद के सलाह रहे कि भूमि अधिग्रहण आ पुनर्वास के एके विधेयक में राखल जाव बाकिर सरकार एह दुनु खातिर अलग अलग विधेयक ले आई. रासप के सलाह के रद्दी का टोकरी में फेंक दिहल गइल कि ई व्यावहारिक नइखे.\nनक्सली जगदीश मास्टर गिरफ्तार भइल\nगया पुलिस काल्हु एगो डाक्टर का नर्सिंग होम में भरती हो के आपन इलाज करावत कुख्यात नक्सली जगदीश यादव उर्फ जगदीश मास्टर के गिरफ्तार कर लिहलसि. डाक्टरो के गिरफ्तार कर लिहल गइल बा. आधा दर्जन अउरियो लोग के गिरफ्तारी भइल बा. पुलिस तीन गो मुखबीरन का साथे ओह अस्पताल पर छापा मरले रहे. गिरफ्तारी का बाद जगदीश मास्टर के पटना भेजल गइल बा.\nवेस्ट इंडीज का साथ चउथका एकदिना आजु. पिछला तीनो एकदिना जीत चुकल भारत के टीम अब पाँचो मैच जीत का फिराक में बिया.\nलंदन में हो रहल एटीपी टेनिस चैम्पियनशिप में पेस भूपति के जोड़ी पुरुष डबल्स का फाइनल में चहुँप गइल बा.\nसानिया मिर्जो अब दुसरका दौर में चहँप गइल बाड़ी.


फ़रवरी 2015 – Anjoria\nMonth: फ़रवरी 2015\nफरवरी 16, 2015 Editor\nबिहार भोजपुरी अकादमी के अध्यक्ष रहल डा॰ रविकान्त दुबे के शनिचर देर रात निधन हो गइल. अतवार का दिने उनकर अंतिम संस्कार बक्सर घाट पर कइल गइल. डा॰ रविकान्त दुबे…\nलईका सयान हो गइल\n– विजय मिश्र लइका हनेला जवाब, अब सयान हो गइल बहू अइली घरे, अलगा चुहान हो गइल. पहिला रिस्ता टूटल जाता, नवका रोज धराता ननिअउरा त याद ना आवे, बढ़ल…\n– डा॰ शत्रुघ्न पाण्डेय, बाबूजी के हम रहुईं आँखि के पुतरिया राखसु करेजवा में मोर महतरिया आवते ससुरवा अघोरनी रे, सासु कहे कुलबोरनी. हवे मतवाली ह कुलछनी मतहिया सासुजी कहेली…\n– डॉ॰ उमेशजी ओझा छुटी के दिन रहे. हम सुरेश का घरे छुट्टी मनावे गइनी त हमरा के देखते सुरेश कहलन, ‘अहो भाग्य कि रउआ पधरनी हमरा दुआर प.’ ‘अरे…


टटका खबर,3मार्च 2017, शुक – टटका खबर\nउन्नाव से भाजपा सांसद साक्षी महाराज के काल्हु रात मोबाइल फोन प जान से मार डाले के धमकी दीहल गइल. फोन करे वाला के नम्बर पुलिस के बता दीहल गइल बा. जाने जोग बा कि सात्री महाराज कट्टर हिन्दू सोच राखे वाला नेता हउवन,\nपश्चिम चंपारण जिला के बेतिया नगर में रमना मैदान में आजु सबेरा एगो आदमी के लाश मिलल बा. लाश के पहचान नइखे भइल.\nबिहार के जलील मस्तान मंत्री के बरखास्तगी प अड़ल विपक्ष का चलते विधानमंडल के कार्यवाही ना चल सकल. सवाल काल आ शून्यकाल में कवनो काम ना भइल. भाजपा नेता सुशील मोदी के कहना बा कि मुख्यमंत्री कहेलें कि ऊ केहु के ना त बचावेलें ना फँसावेलें, त उहे बता देसु कि जलील मस्तान, मेवालाल चौधरी, ब्रजेश पाण्डेय, आ निखिल के बचावे में के लागल बा.\nसोनभद्र जिला के महुली कस्बा के टहरिया खोली गाँव में एगो औरल के लाश ओकरा घर का नियरे जरत मिलल. गाँव के लोग पुलिस के खबर कइल त पुलिस आ के लाश कब्जा में लिहलसि आ पेस्टमार्टम ला भेज गिहलसि. औरत के नइहर के आरोप बा कि ससुरारी वाला ओकर जान लिहले बाड़ें.\nस्कूलन में दुपहरिया में मिले वाला फोकटिया खाना खाति अब आधार कार्ड होखल जरुरी बना दिहलसि केन्द्र सरकार. खाना बनावे वाला रसोईयनो के आधार कार्ड होखल जरुरी रही. अगर जून ले कार्ड नइखे बनत त कम से कम पंजीकरण करा लीहल जरुरी होखी.\nकैमूर जिला में चोरी के दू गो कार आ एगो मोटरसाइकिल का साथे तीन गो चोरन के गिरफ्तार कइले बिया कैमूर पुलिस.\nपेपर लीक मामिला में गिरफ्तार आईएएस अधिकारी सुधीर कुमार के निलम्बित क दीहल गइल बा.\nTags: आधार कार्ड, जलील मस्तान, पेपर लीक मामिला, बेतिया, साक्षी महाराज, सोनभद्र


नीतीश सरकार – टटका खबर\nदाल के जमाखोरी क के कमाई करेवालन का खिलाफ केन्द्र सरकार आपन कार्रवाई तेज क दिहले बिया. हालही में महाराष्ट्र, छत्तीसगढ़, तेलंगाना, मध्य प्रदेश आ आंध्र प्रदेश समेत दस राज्यन में अभियान चला के छब्बीस हजार टन दाल जब्त कइल गइल बा. एह दाल के बाजार में बेच के दाल के दाम पर अंकुश लगावल\nपिछला सतरह साल से चलल आवत भाजपा आ जदयू के गोलबंदी अब टूटे वाला बावे काहे कि नीतीश कुमार कवनो तरह से नरेन्द्र मोदी के सकारे के पक्ष में नइखन. उनका मालूम बा कि एक बेर अगर नरेन्द्र मोदी प्रधानमंत्री बन गइलन त नीतीश के नंबर कहियो ना आई. संयोग से दुनु जने समाज के


Phoolan Devi s journey from dacoit to politics has becomeafilm on her life B'day spl:फूलन देवी के मजबूरी से मजबूती आ फेर राजनीति तक के सफर, जे पर बनल फिल्म – News18 Hindi\nB'day spl:फूलन देवी के मजबूरी से मजबूती आ फेर राजनीति तक के सफर, जे पर बनल फिल्म\nफूलन देवी पहिले त महिला डाकू रहली आ दूसरा कि खूंखार डाकू. इहे कारण रहे कि फूलन के चर्चा आस पास होखे लागल. फूलन देवी के कहानी बड़ा नाटकीय बा. शेखर कपूर उनका पर फिल्म ‘बैन्डिट क्वीन’ बनवले जवन एगो कल्ट क्लासिक सिनेमा के रूप में आजुओ जानल जाला.\nLast Updated : August 10, 2021, 12:12 IST\nअनगिनत फिलिम आ उपन्यास में आदमी पढ़ले बा कि डाकू केहू शौख से ना मजबूरी से बनेला. बाद में उहे मजबूरी ओ इंसान के मजबूती बन जाला. बाकिर एह मजबूती के राजनीति में बदले वाला डाकू कमे बाड़ें. ओमें फूलन देवी के नाम सबसे आगे बा.\nफूलन देवी पहिले त महिला डाकू रहली आ दूसरा कि खूंखार डाकू. इहे कारण रहे कि फूलन के चर्चा आस पास होखे लागल. बाकिर जब उ 22 गो आदमी के कानपुर देहात के बेहमई गाँव में दिनदहाड़े लाइन में खड़ा करके गोली मार देहली त ओकरा बाद उनके खौफ से पूरा देश दहल गइल. एगो औरत के हेतना डरावना चेहरा पहिले शायद केहू ना देखले रहे. मीडिया फूलन के बैन्डिट क्वीन नाम देहलस.\nफूलन देवी के कहानी बड़ा नाटकीय बा. शेखर कपूर उनका पर फिल्म ‘बैन्डिट क्वीन’ बनवले जवन एगो कल्ट क्लासिक सिनेमा के रूप में आजुओ जानल जाला. फूलन देवी के नाम त लोग सुनले रहे बाकिर उनका बारे में बहुत ढेर जानत ना रहे. ई फिल्म 1994 में बनल आ माला सेन के फूलन देवी के अत्याचार, शोषण, संघर्ष, बदला आ हिंसा भरत जिनगी पर लिखल किताब ‘इंडियाज़ बैन्डिट क्वीन – द ट्रू स्टोरी ऑफ फूलन देवी’ पर आधारित रहे. फिल्म में सीमा बिस्वास टाइटल रोल कइली आ एतना रियलिस्टिक अभिनय रहे कि उनका सर्वश्रेष्ठ अभिनेत्री के राष्ट्रीय पुरस्कार मिलल, ओ साल के फिल्मफेयर भी जितली आ एह फिल्म के सर्वश्रेष्ठ फिल्म के राष्ट्रीय पुरस्कार भी मिलल. इहे फिलिम रहे जबना से मनोज बाजपेयी डैब्यू कइलें अउरी बाद में हिन्दी फिल्म जगत के शानदार अभिनेता के रूप में प्रसिद्धि पवलें. फिल्म के कई गो सीन के लेके बड़ा विवाद भी भइल. ओ में फूलन देवी के साथे सामूहिक बलात्कार वाला सीन पर तब जीवित फूलन देवी के भी ऐतराज रहे. हालांकि फिल्म बहुत सारा सीन अत्यधिक बोल्ड आ हिंसक रहे अउरी विचलित करे वाला रहे.\nवामपंथी लेखिका अरुंधती राय के प्रेरित कइला पर फूलन देवी कोर्ट में केस भी कइली आ फिल्म के बैन करे खातिर गोहार लगवली. बाद में फिल्म के एगो वैश्विक प्रोड्यूसर कंपनी चैनल4उनके चालीस हजार पौंड के मानहानि के भुगतान करके मामला सुलटवलस. एकरा तुरंत बाद फूलन देवी फिल्म के समर्थन में खड़ा हो गइली. ई फिल्म विश्व स्तर पर बड़ा कलेक्शन भी कइले रहे आ विवाद भी.\nबचपने में दबंग फूलन के रंग चिन्हा गइल रहे\nफूलन के जन्म 10 अगस्त 1963 के उत्तरप्रदेश के जालौन जिला में भइल रहे. जब उ दस बरिस के रहली त उनका माई से पता चलल कि उनके चाचा जमीन हड़प लेहले बाड़ें त उ जाके अपना चाचा से अझुरा गइली. उनके ईंटा से मार के कपार फार देहली. बाद में घर के लोग एही खीसि ओहि साल फूलन के बिआह एगो 30-40 साल बड़ आदमी से कर देहलस. फूलन मल्लाह परिवार से रहली, उनके परिवार बहुत दीन हालत में भी रहे. फूलन एगो अधेड़ के साथे ससुरा गइली. उ अधेड़ कई साल तक फूलन के बलात्कार करत रहल. फूलन के तबीयत एतना खराब भइल कि उनका मायके आवे के पड़ल. इहाँ कुछ दिन रहला के बाद फूलन के भाई उनके वापस ससुरा भेजलें तले उनके बूढ़ मर्द दोसर बियाह कर लेलन. फूलन के पति अउरी सवत दुनू उनके बड़ा बेइज्जती कइलें सन जेकरा चलते उ फेर घरे लवट अइली. इहाँ आके उ कुछ नया लोग से मिले लगली.\nबचपने से डाकू बने के बारे में सोचत फूलन के जब कुछ डाकूअन से संपर्क भइल त उ ओहि राहे चल दिहली। हालांकि फूलन कबो एह बात पर से पर्दा ना उठवली कि उ अपना मर्जी से डाकू बनली आ कि डाकू उनके उठा के ले गइलs सन। जब फूलन चम्बल के बीहड़ में पहुंचली त उम्र 16 के आस पास रहे। फूलन पर गैंग के सरदार बाबू गुज्जर के दिल आ गइल रहे। आ एने विक्रम मल्लाह फूलन के बहुत चाहे। एही चलते विक्रम बाबू गुज्जर के मार देहलस अउरी खुदे सरदार बन गइल। एकरा बाद फूलन अउरी विक्रम में खूब घनिष्ठता भइल। शेखर कपूर भी अपना फिल्म में ई देखवले बाड़ें। ओहि बेरा एगो गैंग रहे ठाकुर गैंग। उ बाबू गुज्जर के माने। आ जब ओकनी के पता चलल कि एही फूलन के चलते बाबू गुज्जर के हत्या भइल त उ हमला करके विक्रम मल्लाह के मार देहलस अउरी फूलन के साथे लगातार3हफ्ता ले सामूहिक बलात्कार कइलs सन। बाद में फूलन एही के बदला 1981 में लेहली आ सगरी जाना के लाइन से खड़ा करा के गोली मार देहली। ई भीषण नरसंहार के बाद तत्कालीन मुख्यमंत्री वीपी सिंह के नैतिक जिम्मेदारी के चलते इस्तीफा दे देबे के पड़ल।\nभिंड जिला मध्यप्रदेश के एसपी राजेन्द्र चतुर्वेदी के प्रेरित कइला पर फूलन देवी समर्पण कर देहली आ 11 साल तक सजा कटली। बाद में समाजवादी पार्टी के मुलायम सिंह सरकार फूलन देवी पर से सगरो चार्ज वापस ले लेहलस। फूलन देवी 1994 में जेल से बाहर आ गइली अउरी उम्मेद सिंह से बियाह कर लेहली। उ अब सामान्य जिनगी जिए खातिर उद्यत रहली। उनके सपा मिर्जापुर से सांसद के टिकट देहलस। फूलन देवी उहाँ से दू बार जितली अउरी दिल्ली के संसद भवन तक पहुँच गइली। एगो बीहड़ में रहे वाली दस्यु सुंदरी समय के फेरा से संसद के चमचमात कोठी में आ गइल। वाह री समय आ वाह री तोर खेला।\nअपना जिनगी में लौटत फूलन के पिछला जिनगी के कर्म पीछा ना छोड़लस। नागपंचमी के दिने उ उनका पार्टी में शामिल होखे आइल शेर सिंह राणा के अपना घरे खीर खिअवली। बाद में जइसे बंगला से बाहर अइली, उनका पर फायर भइल आ घटना स्थल पर ही उनके इह लीला समाप्त हो गइल। एकर जिम्मेदारी बाद में शेर सिंह राणा ही आत्मसमर्पण करके लेहलस।\n( लेखक मनोज भावुक भोजपुरी सिनेमा और साहित्य के जानकार हैं। ये उनके निजी विचार हैं)


सिनेमा तकनीशियन के जम के मनोरंजन कइलन मनोज तिवारी – Anjoria\nसिनेमा तकनीशियन के जम के मनोरंजन कइलन मनोज तिवारी\nFeb 1, 2014 मनोज तिवारी\nपिछला दिने मुंबई में भइल फिल्म स्टूडियो सेटिंग एंड एलाईड मजदूर युनियन के तीसवां स्थापना दिवस का मौका प भोजपुरी मेगास्टार आ लोकप्रिय गायक मनोज तिवारी आइल प्रतिनिधियन आ दर्शकन के भरपूर मनोरंजन कइले. एह मौका पर मनोज तिवारी भोजपुरी का साथे हिन्दीओ में गाना गवले आ जम के ताली बिटोरले.\nमुंबई के अंधेरी में चित्रकूट ग्राउंड पर बोलावल एह भव्य कार्यक्रम में मनोज तिवारी के भव्य स्वागत भइल. एह मौका पर यूनियन के सचिव संजीव श्रीवास्तव, पहिले सचिव रहल दिनेश चर्तुवेदी उर्फ दद्दू, निर्देशक महेश भट्ट, अभिनेता रजा मुराद, अली खान आ कोलकाता के अभिनेत्री रुपा वगैरह अनेके लोग मौजूद रहुवे.\nएह कार्यक्रम के संबोधित करत मनोज तिवारी कहलन कि तकनीशियन के बिना फिलिम बनिए ना सके आ एही लोग के सहयोग से उ आजु एह मुकाम ले चहुँपल बाड़े.\nसुदीप के प्यार में पड़ गइली मोहिनी घोष\nअब भोजपुरी दबंग के अगिला भिड़न्त श्रीदेवी के बंगाल टाईगर से


हृतिक पर भारी पड़लन रवि किशन – Anjoria\nहृतिक पर भारी पड़लन रवि किशन\nभोजपुरी फिलिमन के सदाबहार सुपर स्टार रवि किशन के जलवा छोटको परदा पर बरकरार बा. उनुकर होस्ट कइल जा रहल शो नाच नचैया धूम मचैया भोजपुरिया देखनिहारन के बहुते नीक लागत बा तबहिये त बिहार यूपी में एह शो के टीआरपी हृतिक रोशन के “जस्ट डांस” शोओ ले अधिका बा.\nनाच नचैया धूम मचैया में रवि किशन एंकर बाड़े आ सुधा चंद्रन, गणेश आचार्य अउर कानू मुखर्जी निर्णायक का भूमिका में. जस्ट डांस में निर्णायक वाली जिम्मेदारी निबाहत बाड़ी फरहा खान अउर वैभवी मर्चंट. नाच नचैया धूम मचैया के एगो खासियत इहो बा कि उत्तर प्रदेश में एह शो के बहुते पसंद कइल जा रहल बा. एकर मतलब कि एह शो से महुआ टीवी के लोकप्रियता यूपी में बहुते बढ़ गइल बा.\nशो का बारे में रवि किशन के कहना बा कि बिहार उत्तरप्रदेश में प्रतिभाशालियन के खान बा आ महुआ टीवी ओह लोग के तलाशे आ तराशे के काम करत बिया. शो के लोकप्रियता बढ़े के कारण इहे बा.\nNirahua and Pawan Singh togather in Khoon Paseena


टटको में टटका खबर : 16 अक्टूबर 2014, बियफे – Anjoria\n16 अक्टूबर, 2014 का दिने नई दिल्ली में पंडित दीन दयाल उपाध्याय श्रमेव जयते कार्यक्रम के शुभांरभ करत प्रधानमंत्री नरेन्द्र मोदी.\nमहाराष्ट्र के कांग्रेसी नेता सोनिया गाँधी का लगे ओरहन ले के जइहें कि पृथ्वीराज चह्वाण का बयान से कांग्रेस के बड़का नेतन के छवि खराब भइल बा. चह्वाण कहले रहलन कि आदर्श घोटाला में उ कुछ ना कइलन काहे कि बड़ नेता लोग का खिलाफ कुछ करब त कांग्रेस के नुकसान हो जाई.\nदिवाली आ छठ के भीड़ देखत रेलवे हावडा से नौतनवां का चलावत जात विशेष जनसाधारण साप्ताहिक गाड़ी के फेरा पाँच ट्रिप के कर दिहलसि.\nकांग्रेस उपाध्यक्ष राहुल गांधी बियफे का दिने चंडीगढ़ के दौरा कइलन आ अपना पार्टी के पंजाब इकाई के नेता लोग से मिल जुल के रहे के कहलन. कहलन कि मिल के ना रही लोग त आगहूं विपक्षे में बइठे के पड़ी. राहुल कहलन त ना बाकिर सोचत जरूर होखीहें कि विपक्ष में बइठला का बादो पता ना नेता विपक्ष के पद भेटाई कि ना.\nमध्यप्रदेश के सीधी टाइगर रिजर्व में आजु बाघ के चार गो बचवन के देखल गइल. एहनी के उमिर बीस से पचीस दिन के होखी. एह खबर से वन्यप्राणी प्रेमियन में खुशी के लहर उठ गइल बा.\nउत्तर प्रदेश के चीनी मिल मालिक प्रदेश सरकार का खिलाफ इलाहाबाद उच्च न्यायायलय में गोहार लगवले बाड़न कि गन्ना के दाम तय होखे से पहिले मिल मालिकन के पेराई के काम शुरू करे ला मजबूर मत कइल जाव.\nराष्ट्रीय स्वयंसेवक संघ के अखिल भारतीय प्रचार प्रमुख मनमोहन वैद्य बियफे का दिने कहलन कि देश के हर नागरिक हिन्दू ह आ एहिजा केहू अल्पसंख्यक नइखे. कहलन कि जिनका के अल्पसंख्यक कहल जाला उहो लोग संघ के शाखा में आवल करेला आ देशसेवा के व्रत लेला.\nविदेशी बाजारन में कच्चा तेल के गिरत दाम का बावजूद भारत के तेल कंपनियन के डीजल, किरासन तेल आ रसोई गैस बेचे में अबहियो रोजाना 139 करोड़ रुपिया के घाटा होखत बा.\nदेश के कारोबार जगत बियफे का दिने शुरू भइल प्रधानमंत्री नरेंद्र मोदी के श्रम सुधार वाला कार्यक्रम ‘श्रममेव जयते’ के सराहत बा. एह लोग के कहना बा कि एहसे कारोबार के बेहतर माहौल बनी आ श्रमिको के बेहतर सामाजिक सुरक्षा मिली.\nउत्तर प्रदेश के करीब आठ हजार सब-इंस्पेक्टरन के राज्य सरकार का तरफ से सीयूजी मोबाइल दिहल जाई. एह मोबाइल से ई लोग हमेशा अपना बड़का अधिकारियन से संपर्क मे रहल करी.\nफिकरु तेफेरा आ जाकुब पोडेनी के कइल गोल का सहारे एटलेटिको दे कोलकाता टीम बियफे का दिने इंदिरा गांधी स्टेडियम में खेलल फुटबाल के इंडियन सुपर लीग मुकाबला में मेजबान नार्थ ईस्ट युनाइटेड एफसी के 2-0 से हरा दिहलसि. कोलकाता के एह लीग में ई दुसरका जीत ह.\nहरमनप्रीत सिंह के शानदार हैट्रिक का दम पर भारत के अंडर-21 पुरुष हॉकी टीम चउथा सुल्तान जोहोर कप टूर्नामेंट में बियफे का दिने मेजबान मलेशिया के 4-2 से हरा दिहले. अब ले खेलल चार गो मैच में से भारत तीन गो जीतले बा.\nबक्सर आ बलिया के किसानन का बीच के जमीन के झगड़ा निपटावे ला आजु बक्सर में बलिया आ बक्सर के जिलाधिकारियन के बइठक भइल. बक्सर के किसानन के दावा बा कि ओहन लोग के चार हजार एकड़ जमीन बलिया वाले दबा के बइठल बाड़े. अब तय भइल कि 12 नवंबर से कागज का आधार पर सीमांकन के काम शुरू होखी.\nजदयू आ राजद के कुछ बड़का नेता का लोग का बीच के बयानबाजी बतावत बा कि गठबन्हन में सब कुछ ठीकठाक नइखे चलत. राजद नेता रघुवंश प्रसाद सिंह बिहार के स्वास्थ्य मंत्री रामधनी सिंह का खिलाफ बोललन त रामधनिओ सिंह भर ढाका परोस दिहलन. अब जदयू के बिहार अध्यक्ष वशिष्ठ नारायण सिंह के कहना बा कि स्वास्थ्य मंत्री के सम्हर के बोलल चाहत रहे.\nपाकिस्तान के तानाशाह रहल मियाँ मुशर्रफ आजु पाकिस्तान के टीवी चैनल प कहलसि कि पाकिस्तान के चाहीं कि उ कश्मीरी अलगाववादियन के उकसावे. कहलसि कि पाकिस्तान के सेना आ जनता कश्मीर का मुद्दा पर भारत से लड़ाई करे ला तइयार बइठल बाड़े.\nकरिया कमाई के धन का बारे में स्विस अधिकारी आ भारत के अधिकारी का बीच बात से तय भइल कि अब स्विट्जरलैंड एह बारे में माँगल जानकारी तय समय का भीतर दे दी.\nकंपनियन के इंसपेक्टर राज से राहत दिआवे खातिर अब कंप्यूटर तय करी कि कवन इंसपेक्टर कवना कारखाना के निरीक्षण करे जाई. निरीक्षण का 72 घंटा भितरे आपन रिपोर्ट वेबसाइट पर डाल देबे के पड़ी.\nपीएम मोदी आजु पंडित दीनदयाल उपाध्याय श्रमेव जयते कार्यक्रम के उद्घाटन कइलन. साथही एगो पोर्टल श्रम सुविधा के लोकार्पितो कइलन. एह पोर्टल से मैनुफैक्चरिंग का काम में लागल उद्योग के 16 गो का जगहा अब एके गो फार्म भरला से काम चल जाई.\nजोरदार गिरावट का चलते आजु मुंबई शेयर बाजार करीब 350 अंक नीचे गिर के बंद भइल. आजु दुनिया भर के शेयर बाजारन में एही तरह के जोरदार गिरावट देखे के मिलल. बिकवाली के दबाव तब बन गइल जब लागल कि अमेरिकी फेडरल रिर्जव आपन प्रोत्साहन पैकेज खतम क दी.\nभारत रत्न पवले क्रिकेट खिलाड़ी सचिन तेंदुलकर आजु बियफे का दिने प्रधानमंत्री नरेंद्र मोदी से भेंट कइलन आ स्वच्छ भारत अभियान पर बातचीत कइलन.\nगायब भइल बचवन का बारे में सर्वोच्च न्यायालय के बात पर अमल ना करे वाला राज्यन में शामिल बिहार आ झारखंड के मुख्य सचिवन आ पुलिस महानिदेशकन के अदालत में बोलावल गइल बा सफाई देबे ला.\nवाराणसी के सारनाथ इलाका में नजायज संबंध राखे का शक में एगो आदमी अपना मेहरारू के छूरा घोंप घोंप के मुआ दिहलसि.\nउत्तर प्रदेश के गोंडा जिला में कर्नलगंज कोतवाली इलाका में बस से कचरा के एगो लड़िका के मौत हो गइल.\nसर्वोच्च न्यायालय बियफे का दिने कहलसि कि मौजूदा कोयला कंपनियन के कोयला निकाले से मना ना करी काहे कि ओह लोग के छह महीना ले कोयला निकाले के इजाजत दिहल गइल बा.\nबिहार के रोहतास जिला में धान का खेत में बकरी घुसला से भइल झगड़ा अतना बढ़ गइल कि एगो महादलित परिवार के 15 साल के बच्वचा के जिन्दे जरा दिहल लोग.\nएशियाड में स्वर्ण पदक जीत के भारत अब हाॅकी में दुनिया के चार गो माथ देशन में जगह बनावे ला अगिला छह साल ले विश्व चैंपियन आस्ट्रेलिया संगे पांच पांच गो टेस्ट मैच के सीरीज खेली.\nभारतीय जनता पार्टी के राष्ट्रीय अध्यक्ष अमित शाह बियफे का दिने लखनऊ अइहें आ राष्ट्रीय स्वयं सेवक संघ के केंद्रीय मार्गदर्शक मंडल के बैठक में शामिल होखीहें.\nचीन सरकार हांगकांग के लोकतंत्र सर्मथक नवहियन आ पुलिस का बीच बढ़त तनाव देखत बीबीसी के ब्लाक कर दिहले बिया चीन में.\nनेविगेशन उपग्रह IRNSS-1C के सफल प्रक्षेपण से देश उपग्रह दिशा सूचक प्रणाली शुरू करे के बहुते नियरा ले चहुँप गइल बा. काम पूरा करे ला अबहीं नाहियो त चार गो अउर उपग्र्रह भेजे के पड़ी.\nफुटबाल के इंडियन सुपर लीग के चउथा मैच में बुध का दिने गोवा एफसी के 2-1 से हराके अपना घरेलू मैदान का बाहर जीते वाला पहिलका टीम बन गइल चेन्नईन एफसी.\nPrevious Post: टटको में टटका खबर : 15 अक्टूबर 2014, बुध\nNext Post: टटको में टटका खबर : 17 अक्टूबर 2014, शुक


भोजपुरी के धरोहर व्यक्तित्व : बारा कचोर्वा के जनकवि हरिहर यादव – Aapan Birgunj\nadmin प्रकाशित मिति - Jul 31, 201940\nसब देवतन में देवता किसान बा हो भाई\nअन्न कहे पानी से लगब गुरूभाई,\nसाँचे कह हमे तोहे कवन बनाई\nपरिहत करेला परहित खेती पालो पाले जहान\nहरहरिस के जोग से भइया उब्जे धान किसान\nसब देवतन में देवता किसान हो भाई\nपर्वत पहाड़क काटी समतल बनाई,\nरहे शमशान जहाँ हीरा उब्जाई\nकेरा खइहेन ठाकुर जी केरा ना लगाई,\nरही ना किसान जहीआ दुनियाँ बिलाई\nदुनियाँ में शिक्षा, साधन श्रोत आ सुबिधा से कुछ कइल जाला । कुछ कइला पर नामों होला । एहतरे बहुतों केहु के नाम आगा आइल बा । बाँकिर कुछ लोग कुछ नाहियों रहला पर आपन इतिहास बना लेवेला ।\nजी, अइसने लोग में से हई जनकवि हरिहर यादव। इनकर लिखल आ गावल एगो गीत ऊपर देहल गइल बा ।\nइहाँ के आम जनता के गीत कविता रचत रहनी आ गावत रहनी । एहीसे इनका के लोग जंकवि कहेला । जनकवि हरिहर यादव के जन्म विक्रम संवत १९८५ में भइल मानल जाला । इहाँ के बारा जिल्ला के कचोर्वा गाँव में जन्मल रहनी । इहाँ के पटवारी लालबहादुर राय यादव के छोट बेटा रहनी ।\nओह बेरा राणाशाही में देश में पढ़ाई-लिखाई सम्भव ना रहे । बाँकिर इहाँ के पटावरी के बेटा रहनी । ओहिसे अपना घरे में कुछ पढ़नी, लिखनी ।\nइनका लड़िकाइएँ से धार्मिक ग्रंथ पढ़ेके सौख रहे । इहाँ के भजन कीर्तन गावत रहनी। बांकिर इहाँ के खाली पढ़बे आ गइबे ना करीं । कुछ सोचतो रहनी । इनका एगो सवाल हरदम सतावत रहल । ऊ सवाल रहे, दुनियाँ में काम करेवाला काहे भूखे रहेला । उनकर पुकार ईश्वर भा देवी-देवता काहे ना सुनेलन ?\nओह बेर देश में राणाशाही रहे । १९९७ में सरकार गंगालाल, धर्मभक्त, दशरथचन्द आ शुक्रराज शास्त्री के मृत्यु दण्ड दे देलख । ओह से देश में राणाशाही के विरोध बढ़े लागल । बगावत के आग सुनगे लागल ।\nओहि क्रम में स्वर्ण शमशेर, बी. पी., पुष्पलाल, तुल्सीलाल, गणेशमान इनका गाँव क्षेत्र में आवत रहनी । ओह लोग से सीमावर्ती भारतीय क्षेत्र झरौखर इलाका में इनकर भेंट भइल । भागवत यादव के संगे संगे इहों नेपाली कांग्रेस में आबद्ध हो गइलन ।\n२००७ साल में क्रांति के बिगुल बाजल । हरिहर ओह क्रांति में जमके भाग लेलन । ओह क्षेत्र के कएगो थाना-चौकी पर एह लोग के कब्जा भइल । ओह समय कचोर्वा थाना के बड़का दबदबा रहे । इनकरा नेतृत्व में ओहु थाना पर क्रांतिकारी यन के कब्जा हो गइल ।\n२००७ साल फागुन ७ गते देश में प्रजातन्त्र के घोषणा भइल । बांकिर कुछ क्रांतिकारी लोग ओह घोषणा से खुस ना रहस । ऊ लोग कहस : राजा, राणा आ कांग्रेस के बीच भइल सम्झौता ना निमही । देश में एह से प्रजातन्त्र ना चली । लोग आजादी के जिनगी ना जिए सकी ।\nएही असंतुष्ट लोग में से एक जने हरिहरोजी रहस । २००८ साल में इनका कुछ कम्युनिष्ट नेता लोग से भेंट भइल । पुष्पलाल आ तुलसीलाल मुख्य नेता रहलन । हरिहरजी अखिल नेपाल किसान संघ में आ गइनी । किसान आन्दोलन में समर्पित हो गइनी ।\nबारा आ रौतहट में किसान आन्दोलन उठल । ओह में इनकर प्रमुख भूमिका रहल । २००९ साल, २०११ साल आ २०१३ साल में कसके किसान आन्दोलन भइल । ओह आन्दोलन के हरिहरजी एकजने कुशल कमांडर रहनी ।\nबाक़िर इहाँ के जनता के बीच में भाषण कम देत रहनी । गीत-कविता बेसी सुनावत रहनी । परिणाम ई होखे जे लोग इनके के बेसी माने ।\n२०१३ साल के किसान आन्दोलन के क्रम में हरिहरजी गिरफ्तार हो गइनी । इहाँ के २ बरीस तक जेलो जीवन बिताइनी । हरिहरजी २०१५ साल के आम चुनाव लड़नी । इहाँ के नेपाल कम्युनिष्ट पार्टी के उम्मेदवार रहनी । बाक़िर कुछ कमजोरी के कारण चुनाव हार गइनी ।\nबाक़िर देश में प्रजातन्त्र निरन्तर आगे ना बढ़े सकल । २०१७ साल में राजा महेंद्र निर्दलीय पंचायती व्यवस्था ले अइलन । इहाँ के ओह के माने से इनकार कर देनी । परिणाम इ भइल इनका पूरा पंचायतकाल भारत में बितावे के परल । बाक़िर २०३६/०३७ में जनमत संग्रह के बेरा इहाँका देश में आइल रहनी ।\nइहाँ के ओह बेरा के राधेश्याम रामायण के लाय में कुछ किताब लिखनी । मुक्ति मार्ग, नेपाल के वर्तमान पंचायत दर्शन आ बेन बध ओह में प्रमुख किर्ति बा । दुर्भाग्य से बेन बध प्रकाशित ना होखे सकल ।\nएही तरे राजनीतिक घटनाक्रम पर इनकर पुस्तक रहल दादा कामरेड । इनकर किताब सब हिन्दी में आ गीत भोजपुरी में लिखल मिलेला । बाक़िर हिन्दी पर भोजपुरी के प्रभाव मिलेला ।\nइनका भाग्य-भगवान में कवनों विश्वास ना रहे । इहाँ के क़हत रहनी :\nना ब्रह्मा के लिखल ई तकदीर बा\nई त धूर्त बेइमान के ततबीर बा\nए ढकोसला के पर्दा हटइबे करम,\nहम त लाल निशा फहरइबे करम ….\nअइसन किसान नेता हरिहर यादव के कचोर्वा में अपने निवास में २०६१ कातिक ८ गते देहान्त हो गइल ।


टटका खबर, सोमार, १९ जुलाई – Anjoria\nरेल दुर्घटना के कारण पर रेलमंत्री के संदेह बा\nआजु अधरतिये में करीब दू बजे पश्चिम बंगाल के सैंथिया स्टेशन पर खड़ा वनांचल एक्सप्रेस का पाछा से आइल उत्तरबंगा एक्सप्रेस जोरदार टक्कर मार दिहलसि जवना से पीछे के तीन गो बोगी चकनाचूर हो गइल. दुर्घटना में कम से कम एकसठ आदमी मर गइलें आ करीब पौने दू सौ लोग घवाहिल हो गइल. मरे वालन आ घवाहिलन के संख्या में इजाफा हो सकेला काहे कि राहत के काम धीरे धीरे चलत बा. धक्का अतना जोरदार रहुवे कि एगो डिब्बा उधिया के रेललाइन पर बनल सड़क के उपरीपुल पर चल गइल. ममता एह घटना का कारण संदेह वाला मानत बाड़ी. उनका एहू में वामपंथी षडयंत्र बुझात बा शायद. जबकि बेसी संभावना इहे बा कि ड्राइवर सूतत होखी भा झोंक में होखी.\nपौने छह लाख प्रवासियन के मिलल ओसीआई\nयोजना लागू होखे का चार साल का भीतर ९१ देश में रह रहल भारतीय मूल के विदेशी नागरिक भारत के ओवरसीज सिटिजेन कार्ड ले चुकल बाड़े. एह कार्ड के लेबे वाला के भर जीवन के वीजा मिल जाला, ऊ जब चाहे भारत आ सकेला, जतना दिन चाहे ठहर सकेला, अइला पर थाना में हाजिरी दर्ज करवला के जरुरत ना पड़े. पता ना एहमें कतना ऊ लोग बा जे पाकिस्तान चल गइल आ फेरु ओहिजा से दोसरा देश में जा के ओहिजा के नागरिकता ले लिहल. बाकिर ओवरसीज कार्ड केहू के नागरिक अधिकार ना देव, ऊ चुनाव ना लड़ सकस, संपत्ति ना कीन बेसाह सकस, ना ही कवनो संवैधानिक पद ले सकस.\nअमेरिका के तेल लीक के इलाज भारत का लगे बा\nबराक ओबामा परेशान बाड़न कि मेक्सिको का खाड़ी में पसरल तेल से होखे वाला नुकसान के कइसे कम कइल जाव बाकिर भारत एह तरह के नुकसान से निश्चिंत बा. ओकरा लगे आयलजैपर नाम के चार गो बैक्टेरिया से बनल मिश्रण मौजूद बा जवना के पसरल तेल का उपर छीट दिहल जाव त धीरे धीरे सगरी तेल के ऊ बैक्टेरिया खा जइहें आ जमीन फेर उपयोग लायक बन जाई. एह आयल जैपर के पेटेंट भारत के वैज्ञानिक बनवारी लाल का नामे बा जे भारत के पर्यावरण आ उर्जा थिंकटैंक टेरी में बाड़े.\nइन्टरनेट पर के दोस्ती महँग पड़ल कानून के छात्रा के\nमुंबई के एगो लॉ स्टूडेन्ट इन्टरनेट पर एगो आदमी से दोस्ती कर लिहली जे अपना के एगो बिजनेसमैन बतावत रहे. दोस्ती जमीन पर आइल आ एकाध बेर भेंटो मुलाकात भइल. भेंट मुलाकात सीमा से बहरी गइला का बाद लड़की के पता चलल कि ऊ आदमी शादी शुदा आ बाल बच्चेदार बा आ एगो वकील के ड्राइवर ह. ऊ अलगा होखे के चहलस त ऊ आदमी ओकरा के ब्लैकमेल करे लागल. मजबूरन ऊ लड़की एगो ट्रेन का आगा कूद के जान दे दिहलसि. ओकरा पर्स में मिलल सुसाइड नोट से ओह आदमी का बारे में पता लागल त पुलिस रावल नाम के ओह आदमी के गिरफ्तार कर लिहलसि.\nपटना के जरुरत बा मेट्रो रेल के\nपटना में गंगा किनारे पटना सिटी से लेके दानापुर ले मुंबई का मेरीन ड्राइव का तरह के सड़क बनावे के बिहार सरकार के फैसला काबिले तारीफ बा बाकिर लोग ओहसे बेसी चाहत बा. लोग चाहत बा कि पटना के मेट्रो रेल के सेवा दिहल जाव. एक बेर एकरा खातिर परीक्षणो भइल रहे बाकिर पता ना ओकर का नतीजा निकलल. अगर गंगा नदी का किनारे से मेट्रो लाइन निकाल दिहल जाव त पटना के ट्राफिक समस्या से निजात मिल सकी. पटना दीघा रेल लाइन जब गंगापुल से जुड़ जाई त पटना पर ट्राफिक के दबाव अउरी बढ़ जाये वाला बा. समय रहते कुछ कइल जरुरी बा.\nभोपाल हास्पीटल ट्रस्ट के केन्द्र सरकार के अधीन कइल गइल\nभोपाल गैस दुर्घटना के पीड़ितन खातिर स्थापित भोपाल मेमोरियल हास्पीटल ट्रस्ट के अधिग्रहण करे के अनुमति सुप्रीम कोर्ट आजु दे दिहलस आ पूर्व मुख्य न्यायाधीश ए॰एम॰अहमदी ट्रस्ट का चेयरमैन पद से आपन इस्तीफा दे दिहलन. उनकर इस्तीफा सकार लिहल गइल बा. भोपाल हास्पीटल ट्रस्ट का लगे छह गो अस्पताल, नौ गो डेकेयर सेन्टर, आ तीन तीन गो युनानी, होम्योपैथिक, आ आयुर्वेदिक दवाखाना बा. अब एकर संचालन बायोटेक्नालाजी विभाग आ परमाणु उर्जा विभाग मिलजुल के करी आ एकरा के सुपर स्पेशिलिटी रिसर्च हास्पीटल का तरह विकसित कइल जाई.\nदिल्ली पुलिस आ मेट्रोपोलिटन काउन्सिल भ्रष्टाचार के अखाड़ा बा\nदिल्ली सरकार के भ्रष्टाचार विरोधी शाखा के कहनाम बा कि दिल्ली पुलिस आ मेट्रोपोलिटन काउन्सिल भ्रष्टाचार के अखाड़ा बन गइल बा. पिछला तीन साल का दौरान दायर मुकदमा के संख्यन में सबले बेसी मुकदमा दि्ल्ली पुलिस का खिलाफ दायर भइल बा. एमसीडी दुसरका नम्बर पर बा. दुनु के प्रवक्ता के कहना बा कि ऊ लोग भ्रष्टाचार खतम करे खातिर हमेशा लागल बा.\nनेपाल के प्रधानमंत्री पद के चुनाव दू दिन में\nनेपाल के संविधान सभा के ६०१ सदस्य नेपाल के ३४ वाँ प्रधानमंत्री, आ पिछला दु साल में तीसरका, चुने खातिर बुध का दिने मतदान करीहें. सर्व सम्मत चुनाव के सगरी संभावना खतम हो चुकल बा आ अबहियो ओहिजा के दूनो बड़हन पार्टी, माओवादी आ नेपाली कांग्रेस, आपन आपन उम्मीदवार के जितावे के पूरा कोशिश में लागल बाड़े. नेपाली कांग्रेस के उम्मीदवार रामचन्द्र पौडियाल होखीहें बाकिर माओवादियन के उम्मीदवार अबही ले तय नइखे. माओवादियन में भितरे भीतर सुगबुगाहट बा कि प्रचण्ड का बदला भट्टराई के उम्मीदवार बनावल जाव.\nएलसीडी टीवी सेगमेन्ट में दाम के लड़ाई शुरु\nपानासोनिक अपना ३२ इंच वाला एलसीडी टीवी के दाम चौबिस हजार रुपया कर के एह सेगमेंट में बड़हन प्राइस वार के शुरुआत कर दिहले बा. अब मजबूरन दोसरो टीवी वालन के आपन दाम घटावही के पड़ी. खुला बाजार के इहे खासियत होला कि ग्राहक जीते खातिर ग्राहक के फायदा के बात कइल जरुरी होला. जबले केहू के मोनोपोली ना होखे तबले बाजार ठीके रहेला. टेलीफोन सेक्टर एकर बड़हन उदाहरण बा. जब घराघरी के कहो देहादेही फोन हो गइल बा. घर के पाँच संवागन का बीच कबो कबो दस पन्द्रह गो मोबाइल होखेला.\nभारत श्रीलंका का बीच पहिलका टेस्ट मैच शुरु हो गइल. काल्हु पहिला दिने श्रीलंका दू विकेट का नुकसान पर २५६ गो रन बनवलसि. आजु पूरा दिन बरखा का चलते खेल ना हो सकल.\nभारत के टेनिस खिलाड़ी सोमदेव देववर्मन अमेरिका के एप्टोस में एटीपी चैलेंजर टूर्नामेंट का सेमीफाइनल मैच में अमेरिका के डोनाल्ड यंग से हार गइले.\nभारत के हॉकी टीम पेरिस में फ्रांस का साथ हो रहल टेस्ट मैच में फ्रांस के चार बनाम तीन गोल से हरा दिहलसि.\nPrevious Post: भोजपुरी के सेवा में आठवाँ साल\nNext Post: भोजपुरी का नाँवे रहल दिल्ली के एक साँझ


टटका खबर, बुध, वैशाख अन्हरिया प्रतिपदा, 2078 विक्रमी – टटका खबर\nApr 28, 2021 आईपीएल मैच, उच्च न्यायालय, कुशीनगर, चंपारण, चुनाव आयोग, जौनपुर, बलिया, भदोही, भोजपुर, शेयर बाजार, सारण\nकोलकाता उच्च न्यायालय काल्हु मंगल का दिने चुनाव आयोग से कहलसि कि कोरोना का चलते बनल हालात काबू में राखे खातिर आयोग मद्रास उच्च न्यायालय के एह बारे मे दीहल फैसला के सटीक तरीका से आ सख्ती का साथ पूरा के पूरा लागू करे. ओने मद्रास उच्च न्यायालय आयोग के चेतवले बा कि अगर 30 अप्रैल ले आटोग मतगणना खातिर कोरोना प्रोटोकॉल के ब्लूप्रिंट अदालत के नइखे देत त ऊ2मई का दिने होखे वाला मतगणना पर रोक लगा सकेला. एह बीच चुनाव आयोग कह दिहले बावे कि चुनाव जीतला का बाद कवनो उमेदवार भा गोल विजय जुलूस ला निकाल सकी. भाजपा अध्यक्ष जे पी नड्डा एह फैसला के स्वागत कइले बाड़न.\nअटल बिहारी बाजपेयी के भतीजी बाकिर कांग्रेस के नेता रहल करुणा शुक्ला के निधन सोमार देर रात हो गइला के खबर बा.\nपश्चिम चंपारण जिला के सहोदरा इलाका से पुलिस बुद्ध के मूर्तियन के तस्करी करे वाला चार गो तस्करन के गिरफ्तार कर लिहलसि.\nभोजपुर जिला के मुफस्सिल इलाका में दू गो बाइक से आइल अपराधी पिरौंटा गांव में चलत पंजाब नेशनल बैंक के शाखा पर धावा बोल के करीब अढ़ाई लाख रुपिया लूट ले गइलें. लोग के डरावे खातिर अपराधी फायरो कइलें आ एही फायर में ओहनिए के साथी घवाहिल हो गइल. बाकी लुटेरा त भाग गइलें बाकिर घवाहिल लूटेरा पुलिस का हाथे चढ़ि गइल बा. अब ओकरा के बकवावे के कोशिश करी पुलिस आ बाकी साथियन के जानकारी ओकरे से हासिल कर ली पुलिस.\nपश्चिम चंपारण जिला के सेमरा इलाका के रमवलिया गाँव में झाड़-फूंक करे आइल लौरिया इलाका के दुबौलिया गांव के एगो सोखा के लोग पीट-पीट के मुआ दीहल.\nकुशीनगर के कसया इलाका के गांव बरवां जंगल का नियरा हाइवे पर एगो होटल का सोझा खड़ा मिनी बस से काल्हु मंगल का दिने एगो कार जा टकराइल आ एगो नवही के मौत बो गइ आ दू जने गभीराह घवाहिल हो गइलें.\nजौनपुर में कांग्रेस के बड़का नेता आ शहर कांग्रेस के अध्यक्ष अउर मरकजी सीरत कमेटी के अध्यक्ष रहल साजिद हमीद के काल्हु दफना दीहल गइल. 70 बरीस के साजिद हमीद के मौत सोमार देर रात भइल रहुवे.\nबलिया जिला के सहतवार इलाका में पंचायत चुनाव खतम भइला का बाद दूबेछपरा गाँव के एगो बूथ पर भइल झगड़ा में छूरी चल गइल रहे. ओह में घवाहिल भइल एगो आदमी के मौत काल्हु मंगल का दिने हो गइल.\nसारण जिला के भेल्दी इलाका के सरैया बसंत गांव में एगो आदमी गोड़ बिछला के पोखरा में गिर पड़ल. ओकरा के डूबत देख लोग दउड़ल आ आ के ओकरा के निकाल के स्वास्थ्य केंद्र चहुँपल बाकिर तब ले ओकर मौत हो चुकल रहुवे.\nसारण जिला के बंसी छपरा गाँव के रहे वाला आ रसूलपुर थाना के चौकीदार के मौत मंगल का दिने एगो सड़क हादसा में हो गइल.\nभदोही जिला के शहर कोतवाली इलाका के डुडवा धर्मपुरी ग्राम सभा के प्रधान पद के प्रत्याशी रहल आदमी के ओकरे पटीदार जमीन के झगड़ा में लाठियन से पीट-पीट के मुआ दिहलें.\nआईपीएल मैच में काल्हु रॉयल चैलेंजर्स बेंगलुरु एक रन से दिल्ली कैपिटल्स के हरावत फेरु से अंकतालिका के माथ पर आ गइल.\nघरेलू शेयर बाजार में काल्हु लगातार दुसरका दिने लिवाली बनल रहल आ सेंसेक्स 558 अंक बढ़ के आ निफ्टी 168 अंक बढ़ के बंद भइल.


18 नवम्बर के रिलीज होखी रवि किशन की देवदास – Anjoria\nशरत चंद्र चट्टोपाध्यायं के मशहूर उपन्यास देवदास पर बनल भोजपुरी फिल्म “हमार देवदास” 18 नवंबर से बिहार में रिलीज होखी. एह फिल्म के टाइटल भूमिका में रवि किशन, पारो बनल अक्षरा सिंह आ चंद्रमुखी के भूमिका में मोनालिसा बाड़ी.\nफिल्म के शुरुआत फ्लैशबैक से होखत बा जब पारो (पार्वती) आ चंद्रमुखी अपना बुढ़ारी में देवदास के याद करत बाड़ी. फिल्म के दृश्य आ डायलॉग बहुते खूबसूरत तरीका से फिल्मावल गइल बा. “कोठी न रास आइल त हम कोठा के आसरा ले लेलीं..श्” जइसन डायलाग देखनिहारन के बहुते नीक लागी. गाना उदित नारायण, साधना सरगम आ सपना अवस्थी के मधुर आवाज में बाड़ी सँ.\n“नदिया के पनिया में झांकेला सूरज देव” आ “जिनगी के बगिया में लागल रे चिनिरिया” जइसन गाना देखनिहार सुननिहारन के मन मोह ली. उपर से फिल्म के हर दृश्य जानदार बा. फिल्म के निर्देशक कहलन कि शरत चंद्र के जनम अपना ननिहाल बिहार के भागलपुर में भइल रहे. बकौल किरणकांत वर्मा एह फिल्म से भोजपुरी भाषा के प्रतिष्ठा अउरी बढ़ी.\n( स्रोत – उदय भगत)


बतकुच्चन – २१ – Anjoria\nAug 3, 2011 बतकुच्चन\nपिछला दिने जवन कुछ भइल तवन बहुत दुखद रहल. मुंबई पर एक बेर फेरु से आतंकी हमला हो गइल तब बुझाइल कि देस के जनता कतना बेअसरा हो गइल बिया. केहू नइखे जे ओकरा के असरा, आश्रय, पनाह दे सको. जे दे सकत रहे ऊ त खुदे बेअसर हो के रह गइल बा. ओकरा बात के केहू पर कतही असरे नइखे होखत. आ जब जे सब पर सर रहे के चाहीं उहे बेअसर हो जाव त जनता के त बेअसरा होखही के बा. सर अपना कार से होला. कार ना करे त सरकार कइसन ? आतंकी जबे मन करऽता हमला कर भा करवा देत बाड़े आ हमनी का ओकरा के छोड़ अपने गोतिया दयाद के काटे पर लाग जात बानी. मुजाहिदीन भा सिमी के नाम लेबे में जीभ भले लपटा जाव बाकिर संघ के नाम लेके कुकुरबझाँव करे में इचिको लाज नइखे लागे के. अब कुकुरबझाँव आ कुकुरहट में कवनो बेसी फरक त होले ना. कुकुरन के त बस भूंके के बा. पागल कुकुर बतासे भूके. हवो बतास से ओकरा लागी कि केहू आवत बा आ लागी भूके. पिछला हफ्ता के बतुस का बाद आजु देखीं बातेबात में बतास आ गइल. आ मुंबई के दुख देख के तरास लाग गइल त कवन अचरज. संस्कृत के संत्रास से त्रास लागे ला, पियास लाग जाला, आ भोजपुरी में आके ऊ तरास बन जाला. अब तन के तरास आ मन के तरास के अगर सही दिशा में लगा दिहल जाव त आदमी कुछुओ तराश सकेला. ओह तराशे का चलते भलही ओकरा के संगतराश कह दिहल जाव बाकिर संगे रहि के घात करे वाला संघतियन के तराश के आदमीओ बनावल ओतने जरूरी बा. मानत बानी कि संघतिया बहुते करीबी दोस्त के कहल जाला. जेकरा से हमेशा संग बनल रहे उहे संघतिया होला. बाकिर समय बदलल जात बा आ अब संघतिया के मतलबो बदल जाव त कवन शिकायत ? बाकिर तब हमनी के फेर से संगतराश बने के पड़ी आ एह पत्थरदिल आतंकियन के छिलछाल के फेर से आदमियत का तरफ ले आवे के पड़ी. अब आजु बतकुच्चन करत करत कुछ काम के बात निकल आइल त हमार दोस नइखे. जे ना माने ओकर दोस ! बन्दो घड़ी दिन में दू हाली सही समय बता देले त बतकुच्चने में का खराबी बा ?


भोजपुरी पट्टी के खबर (सोमार,9मार्च 2015) – टटका खबर\n(अतवार 8 मार्च के खबर)\nआरा के उदवंत नगर इलाका के सिंह कालोनी में फगुआ का दिने भइल गोलीबारी का मामिला में धराइल तीन जने के जेल भेज दिहल गइल बा जबकि एक जने के तलाशल जात बा.\nफगुआ ले के आरा में अलग-अलग जगहा भइल घटनन का चलते तीन जने के मौत हो गइल. एहमें अलीपुर गांव में एगो बिहार पुलिस के जवानो के मौत शामिल बा.\nरोहतास जिला के करगहर इलाका के खड़ारी में सम्मत जरे का दिने भइल झगड़ा में घवाहिल एगो नवही के मौत शनिचर का रात वाराणसी के अस्पताल में हो गइल.\nरोहतास जिला के बंजारी में अतवार का दिने रसोई गैस सिलेंडर का चलते लागल आग से तीन जने झँउस गइले.\nकैमूर जिला के रामगढ़ में अतवार का दिने एगो मैराथन दौड़ करावल गइल जवना में करीब पाँच दर्जन दउड़ाक हिस्सा लिहलन.\nबक्सर के शाहाबाद प्रमंडल के मुख्यालय बनावे के माँग अतवार का दिने जोरशोर से उठावल गइल.\nभोजपुर जिला के शाहपुर इलाका के डुमरियां गांव में शनिचर का रात एगो ट्रैक्टर चलावे वाला के गरदन दबा के हत्या क दिहल गइल. ओकर लाश अतवार का सबेर में ईंट-भट्ठा का लगे से मिलल बा.\nछपरा भगवान बाजार इलाका के नगीना सिंह कालोनी में शनिचर का रात एगो घर के जंगला तूड़ के चोरी क लिहल गइल जब घर के लोग एगो जनमदिन पार्टी में गइल रहुवे.\nमांझी इलाका के सिंगही गांव में पिछला दिने भइल एगो लईकी के हत्या ओकर भाईए कइले रहुवे. एह बात के ऊ खुद सकारत आपन समरप्ण क के बतवलसि. ओकरा अपना बहिन के नाजायज प्रेम संबंध मंजूर ना रहुवे.\nछपरा के दरियापुर इलाका के बारवें गांव से पिछला महीना गायब एगो नवहिन के पुलिस पटना जंक्शन से बरामद क लिहलसि बाकिर ओकरा के भगावे वाला ओकर प्रेमी पुलिस का हाथे ना लाग पावल.\nसिवान के लक्ष्मीपुर इलाका के हनुमंतनगर मुहल्ले में एगो मकान के ताला तूड़ के लाखों रुपिया के सामान चोरा लिहल गइल जब ऊ लोग फगुआ में अपना गाँवे गइल रहुवे.\nसिवान जिला के गुठनी-मेहरौना बांध पर शनिचर के सँझिया एगो साइकिल सवार के मारपीट के ओकरा लगे से दस हजार रुपिया छीन लिहले सँ बदमाश. ऊ बेचारा अपना मामा किहाँ से रुपिया ले के अपना गाँवे यूपी के धमौली जात रहुवे.\nगोपालगंज जिला के कुचायकोट इलाका के बघउच बिरती टोला से दसवीं में पढ़े वाली एगो लइकी के भगा लिहल गइल बा. गाँवे के एगो औरत पर ओकरा के भगवावे में शामिल होखे के आरोप बा.\nगोपालगंज के बरौली इलाका के रामपुर गांव का नियरा अतवार का दिने एगो ट्रक से कचरइला से घवाहिल एगो साइकिल सवार अधबूढ़ के मौत इलाज का दौरान अस्पताल में हो गइल.\nपश्चिमी चंपारण के पहाडपुर पंडिपुर के बदनाम मनोज मिश्र के हत्या का बाद से जिला में एक बेर फेरू गैंगवार के अनेसा बढ़ गइल बा.\nबेतिया के मिर्जापुर गांव से जनवरी में उठावल गइल एगो नवही के पुलिस केसरिया इलाका से छोड़ा लिहले बिया.\nचनपटिया इलाका के पुरैना चौबे टोला में जमीन का झगड़ा में घवाहिल एगो आदमी के मौत शनिचर का दिने इलाज का दौरान एमजेके अस्पताल में हो गइल.\nरामनगर शहर के अम्बेडकर चौक से पचास बरीस के लगभग उमिर वाला एगो अनजान लाश अतवार का दुपहरिया में मिलल बा. लाश देखे में कवनो भिखारी के लागत बा.\nकोटवा इलाका के दुर्गा चौक के नियरा करीब दर्जन भर दुकान से शनिचर का रात चोरी क लिहल गइल बा. एकर पता अतवार का सबेरे भइल. लोग के कहना बा कि ई पहिला बेर नइखे भइल आ थाना का नियरा होखला का बावजूद एह तरह के वारदात होखत बा.\nअरेराज प्रखंड के रढिया गाँव के एगो रिटायर्ड सरकारी कर्मचारी के एटीम से सवा चार लाख रुपिया निकाल लिहल गइल बा. पुलिस एह मामिला के जाँच करत बिया.\nरामगढ़वा के रघुनाथपुर गांव में शनिचर का दिने एगो बाप अपने बेटा के गोली मार के घवाहिल क दिहलसि.\nबलिया के तिखमपुर में एगो सिनेमा घर का निियरा से फगुआ का दिने सबेर से गायब माँस बेचे वाला के अबले कवनो पता नइखे चलल. ऊ सुखपुरा इलाका भरतपुरा गाँव के रहुवे.\nगाजीपुर जिला के जमानियां इलाका के एगो गाँव में चार बरीस के मासूम बच्ची का साथे कुकर्म के मामिला सामने आइल बा. कुकर्मी गाँवे के रहुवे आ लोग के चहुँपला पर भाग निकलल बा.\nदेवरिया जिला के लार इलाका में एगो आदमी रिश्ता में भतीजी लागत एगो छोटहन बच्ची का साथे तब कुकर्म कइलसि जब ऊ रात में ओकरा लगे सूतल रहुवे. पुलिस में मामिला दर्ज करा दिहल गइल बा.\nदेवरिया जिला के बरहज का बाबा गयादास इंटर कालेज परिसर के पोखरा का नियरा से अतवार का भोर में एगो नवही के लाश मिलल बा. लाश के पहचान साबित हो गइल बा.\nदेवरिया जिला में शराब पिियला से होखे वाला दूगो मौत के जाँच का बाद पता चलल कि एगो के मौत बीमारी से भइल बा जबकि दोसरका के मौत शराब पियला से भइल बा.\nगोरखपुर के झगहा में अतवार का दिने एगो मोटरसाइकिल के आग लगा दिहल गइल. जेकर बाइक जरावल गइल बा ऊ अपना पटीदारन का खिलाफ नामजद तहरीर लिखववले बा.\nगोरखपुर के खोराबार में सेंट जोसेफ स्कूल का लगे शनिचर का दिने भइल सड़क हादसा में घवाहिल एगो नवही के मौत मेडिकल कालेज में इलाज का दौरान हो गइल जबकि एगो के मौत ठाँवे पर हो गइल रहुवे.\nगोरखपुर के बेतियाहाता का राजकीय महिला शरणालय मे रहे वाली एगो संवासिनी के मरला का अगिले दिने अतवार के तीन गो संवासिनी फरार हो गइल बाड़ी सँ. बाद में एगो के टीसन पर ट्रेन में चढ़े से पहिलही ओकनी के रिश्तेदार ध लिहले जबकि बाकी दुनू के ओकनी के रिश्तेदारी में से धइल गइल.\nसहजनवां इलाका में अपना गरीबी आ बीमारी से परेशान एगो बूढ़ आदमी अतवार का दिने ट्रेन का आगा कूद के आपन जान दे दिहलसि.\nबड़हलगंज के रजहटा गांव में आपन झोपड़ी डालत एगो आदमी का देह पर दिवाले गिर गइल जवना से दबा के ओकर मौत हो गइल.\nगोरखपुर के भटहट बाजार में अतवार का दिने गहना के एगो दुकान से चोरी करत औरत के ध लिहलस दुकानदार आ ओकरा के पुलिस के दे दिहलसि.\nTags: News in Bhojpuri, आरा, कैमूर, गाजीपुर, गोपालगंज, गोरखपुर, चंपारण, छपरा, देवरिया, बक्सर, बलिया, भोजपुर, भोजपुरी में खबर., रोहतास, सारण, सिवान


रवि किशन – बादशाहत कायम रहल एहू साल – Anjoria\nDecember 30, 2012 Editor मनोरंजन 1\nसिनेमा भोजपुरी के सदाबहार सुपर स्टार आ हिंदी सिनेमा में भोजपुरी के इकलौता चेहरा रवि किशन के बादशाहत साल बारहो में कायम रहल. एहू साल बाक्स आफिस पर सबले अधिका फिलिम रवि किशन के रहल. साथही छोटका परदा, हिंदी सिनेमा आ मराठी सिनेमा समेत मनरंजन के हर क्षेत्र में उनकर सिक्का मजगर चलल.\nपिछला 20 बरीस से अभिनय के मैदान में जमल रवि किशन के ई उपलब्धिए कहल जाई कि एह साल 2012 के पहिलका हिंदी आ भोजपुरी फिलिम उनुके रहल. हिंदी में पहिला रिलीज़ फिल्म रहल चालीस चौरासी जवना मे ऊ नसीरुद्दीन शाह, के . के . मेनन अउर अतुल कुलकर्णी संगे रहलन आ भोजपुरी के पहिलका रिलीज़ रहल “केहू हमसे जीत ना पाई” जवना में उनका साथे रिंकू घोष, सुशील सिंह, मनोज टाईगर , आ राजीव दिनकर रहले.\nएह साल रिलीज़ भइल रवि किशन के अउरी खास फिलिमन में “जीना है तो ठोक डाल” , “डेंजरस इश्क”, “कइसन पियवा के चरित्तर बा”, “ज्वालामंडी” वगैरह रहल. छोटको परदा पर रवि किशन क जादू खूब चलल. सेलिब्रेटी डांस शो झलक दिखला जा में बढ़िया डांसर ना होखला का बावजूद दर्शकन के सपोर्ट से ऊ ढेर समय ले टिकल रहले. ई दर्शकने के सपोर्ट रहल कि बिग बॉस सीजन 1 में ऊ आखिर ले टिकल रहले जवना का बाद बिग बॉस में भोजपुरिया कलाकारन ला राह खुल गइल.\nसिरिफ फिलिमे आ टीवीए ना रवि किशन एह साल सम्मानो समारोहन के शोभा बढ़वलन. मॉरिशस में भारत सरकार आ मॉरिशस सरकार के संयुक्त आयोजन वाला आप्रवासी भारतीय दिवस समारोह में उनुका के बतौर स्पीकर नेवतल रहे. इहे ना मॉरिशस सरकार के कला विभाग रवि किशन के भोजपुरिया महानायक आ भोजपुरी के भागीरथी पुरस्कार से नवजलसि. एहके अलावा विज्ञापन फिलिमन में रवि किशन क जादू बदस्तूर जारी बा.\nअगिला साल 2013 में रवि किशन के आवे वाली फिलिमन में सन्नी देओल संगे “मोहल्ला अस्सी”, “इसक”, सैफ अली खान आ सोनाक्षी सिन्हा संगे “बुलेट राज”, संजय दत्त संगे “जिला गजियाबाद”, इरोज के “बजाते रहो”, यश राज के “मेरे डैडी की मारुती” के अलावा भोजपुरी में “धुरंधर”, “छपरा के प्रेम कहानी”, “प्रतिबन्ध”, विजयी भवः”, जीना तेरी गली में वगैरह शामिल रहीहे सँ.


Dec 17, 2011 उत्तर प्रदेश के खबर\n(शनिचर, 17 दिसंबर)\nकड़ाका ठंड का चलते राज्य में बिजली के मांग बहुते बढ़ गइल बा. सरकार के कहना बा कि बिजली सप्लाई में कमी ना होखे दिहल जाई. जबकि बलिया शहर में काल्हु दिन भर बिजली ना रहल आ आजुवो उहे हाल बा.\nप्रदेश के प्रशिक्षण निदेशालय सिपाही बने वाला करीब 33,000 रंगरूटन से पौधा लगवावे के निर्देश जारी कइले बा.\nसंप्रग में शामिल भइल रालोद के अजित सिंह अतवार का दिने केन्द्रीय मंत्री बना दिहल जइहें.\nकानपुर में कम्प्यूटर विज्ञान में स्नातकोत्तर पाठ्यक्रम के छात्र आगरा के करन नारायण के कैंम्पस प्लेसमेंट में एगो अमेरिकी कम्पनी “पॉकेट जेम्स” 137,000 डॉलर सालान तनखाह के प्रस्ताव दिहले बिया.\nराज्य सरकार अपना चौबीस गो विभाग के कार्य प्रणाली पर काल्हु श्वेत पत्र जारी कइलस जवना में दावा कइलसि कि सगरी प्रक्रिया न्यायसम्मत आ पारदर्शी तरीका से चलत बा. जबकि विपक्ष एह श्वेत पत्र के झूठ के पुलिन्दा बतलावत बाड़े.\nभाकपा माले एह बाति पर समाजवादी पार्टी के आलोचना कइले बा कि सपा संसद में माँग कइलसि कि खेती का सीजन में मनरेगा के काम बंद कर दिहल जाव. माले के कहना बा कि गँवई इलाका में मनरेगा मजदूरन के जिये के सहारा बा. माले माँग कइले बा कि हर परिवार से दू आदमी के सौ दिन के काम दिहल जाव आ रोज के मजूरी तीन सौ रुपिया कर दिहल जाव.\nगोण्डा जिला के डिक्सर विधानसभा सीट से बसपा विधायक रमेश चन्द्र गौतम का खिलाफ लोकायुक्त जाँच शुरू कर दिहले बाड़े.\nकप्तानगंज थावे रेल मार्ग के बड़ी लाइन में बदले के काम पूरा हो गइला का बाद काल्हु केन्द्रीय रेल राज्य मंत्री के एच मुनियप्पा पडरौना में आयोजित एगो समारोह में एह रेल लाइन के राष्ट्र के समर्पित कइलें. बतावल गइल बा कि काल्हु अठारहदिसम्बर से एह मार्ग पर रेलगाड़ी चलल शुरु हो जाई.\nदू हजार से अधिका आबादी वाला हर गाँव में अगिला साल मार्च ले बैंकिंग सेवा उपलब्ध करा दिहल जाई. देश में अइसन तिहत्तर हजार गाँव बाड़ी सँ.\nपूर्वांचल विश्वविद्यालय के दीक्षान्त समारोह इकइस जनवरी के होखे जा रहल बा.\nशुक का दिने पूरा राज्य में कड़ाका के जाड़ा पड़ल. सहारनपुर में राज्य के सबले कम तापमान साढ़े चार डिग्री सेल्सियस रिकार्ड भइल.


प्रयोगकर्ता वार्ता:AKSHAY D SHINDE(SIRNAIK) - विकिपीडिया\nप्रयोगकर्ता वार्ता:AKSHAY D SHINDE(SIRNAIK)\nWelcome! AKSHAY D SHINDE(SIRNAIK)\nस्वागतम्! नमस्कार AKSHAY D SHINDE(SIRNAIK) जी, भोजपुरी विकिपीडिया पर राउर बहुत स्वागत बा!\nAKSHAY D SHINDE(SIRNAIK) जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १७:३०, ७ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:AKSHAY_D_SHINDE(SIRNAIK)&oldid=625842" से लिहल गइल\nएह पन्ना पर आखिरी बेर संपादन 24 सितंबर 2018 के 04:55 बजे भइल रहल।


मिर्जापुर में विन्ध्याचल नवरात्र मेला में बड़हन सुरक्षा व्यवस्था – टटका खबर\nमिर्जापुर में विन्ध्याचल नवरात्र मेला में बड़हन सुरक्षा व्यवस्था\nविन्ध्याचल (मिर्जापुर), 17 मार्च(वार्ता). विश्व प्रसिद्ध विन्ध्याचल नवरात्र मेला के अभेद सुरक्षा व्यवस्था अयोध्या , मथुरा, आ विश्वनाथ मंदिर का तर्ज पर कइल गइल बा. मेला में भगदड़ भा आग वगैरह से बचाव ला कड़ा व्यवस्था बनावल गइल बा. पहिला बेर मेला के निगहबानी ला ड्रोन कैमरा इस्तेमाल कइल जाई. खुफिया पुलिस आ आईबी के विशेष टीम एहिजा डेरा डाल लिहले बावे.\nप्रसिद्ध विन्ध्याचल मेला के सुरक्षा व्यवस्था ला अर्द्ध सैनिक बल, ब्लैक कैट कमाण्डों समेत तीन हजार जवानन के तैनात कइल गइल बा. दर्शनार्थियों के त्रिस्तरीय चेकिंग से गुजर के जाए के होखी. गर्भ गृह में मां के प्रतिमा के चरण छूके दर्शन पूजन करे पर रोक लगा दीहल गइल बा. वीआईपीओ लोग के ई ना करे दीहल जाई. ओह लोग ला साँझ चार से छह बजे के समय तय कइल गइल बा.\nतीर्थ पुरोहित पंडा नाईयन आ मंदिर परिसर के सफाई कर्मियन ला ड्रेस कोड तय कइल गइल बा. दर्शनार्थियन के सुविधा ला दू हजार से अधिका जगहन पर चेतावनी बोर्ड आ मार्गदर्शक बोर्ड लगावल गइल बा.\nकाल्हु से शुरु होखत नवरात्र मेला में एह साल 25 लाख लोग के आवे के अनुमान लगावल गइल बा. भगदड़ से निपटे ला 26 गो बैरियर लगावक गइल बा. कवनो हालत में एक जगहा बेसी भीड़ ना होखे दीहल जाई.\nTags: नवरात्र मेला, मिर्जापुर, विन्ध्याचल


द राह समय के रथ के घरघर नाद सुनऽ – Anjoria\nSep 7, 2013 चुनाव, नरेन्द्र मोदी, पीएम, राहुल गाँधी\nआजु छतीसगढ़ में मुख्यमंत्री रमण सिंह के विकास यात्रा के पूर्णाहुति के आयोजन में जब नरेन्द्र मोदी के आवे के बात सुने के मिलल त बहुते लोग के असरझ भइल होखी, खास कर के ओह लोग के जे रात दिन नरेन्द्र मोदी के बरबादी के सपना देखे में लागल बा. पिछला पाँच सितंम्बर के एगो सम्मेलन में एगो लड़िका के पूछल सवाल का जवाब में नरेन्द्र मोदी के कहल कि ऊ साल सतरह ले गुजरात के सेवा में रहीहें उनुका धुर विरोधियन के दिन भर बकतूत करे के मौका दे दिहलसि. केहु ई ना सोचल कि नरेन्द्र मोदी गलत का कहलन. अपना हर बात के हाथ गोड़ तूड़ ओकरा के अपना हिसाब से लगा के धूहा बना देवे वाला भँड़ूआ मीडिया के त महारत हासिल बा कि बात से बेबात निकाल लेव. गाड़ी का नीचे पिल्ला दबाए के बात होखे भा सेकूलरिज्म के बुर्का में लुकाए के, भा हिन्दू राष्ट्रवादी होखला के बयान, हर बात के ओकरा सही संदर्भ से काट गलत रुप से बतावे देखावे सुनावे के हरदम कोशिश होत रहेला.\nकवनो अबर दुबर नेता रहीत त कहिए हरदी गुरदी बोल दिहले रहीत बाकिर एहिजा त सामना बा नरेन्द्र मोदी से. जे दुश्मन के हर चाल नाकाम करत खुद दुश्मन के मजबूर कर देले अपना मर्जी का मैदान में खेले के. सेकूलर जमातियन के पूरा कोशिश बा कि कवनो तरह से नरेन्द्र मोदी के हर बयान में अल्पसंख्यकन के डेरवावे लायक मसाला खोज निकालल जाव. नरेन्द्र मोदी भलही कवनो जमात के पिल्ला मत कहले होखसु, ओह जमात के हमदर्द बने वाला साबित कर देखवले कि ऊ सब ओह जमात के पिल्ला से अधिका के अहमियत ना देसु.\nआजुओ नरेन्द्र मोदी के भाषण सुनत सेकूलर जमात पूरा कोशिश में रहल होखी कि कवनो जगहा एकहू लाइन पर बिछलासु नरेन्द्र मोदी जवना से उनका के मुस्लिम विरोधी देखावल बतावल जा सके. बाकिर नरेन्द्र मोदी निराश कर दिहलन. विरोधियन के चाहत रहुवे कि उ छतीसगढ़ में गुजरात के विकास के बात करसु त उनका के रमण सिंह से लड़वा दिहल जाव. बाकिर मरदे गजब के चालाक निकलल. पूरा समय छतीसगढ़ के विकास, रमण सिंह के नेतृत्व आ सोच के बड़ाई करे में निकाल दिहलसि. छतीसगढ़ का बहाने कांग्रेसो के धो दिहलसि आ बिना नाम लिहले नीतीशो के. नरेन्द्र मोदी छतीसगढ़ बनवला के तुलना तेलंगाना बनावे से करत देखा दिहलन कि कांग्रेस कवना तरह निमनको काम के खराब कर देले. कहलन कि दोसरा राज्यन के मुख्यमंत्रियन के डा॰ रमण सिहं से सीखे के चाहीं जे कवनो बात ला कटोरा ले के केन्द्र के गोड़धरिया करे में समय ना बितवलन आ राज्य के जनता के अपना साथे लेके ऊ कर देखवलन जवन बहुते लोग नइखे कर पवले.\nआज जब देश के माली हालात खराब बा, अड़ोसी पड़ोसी आँख देखावे आ गरदन काटे में लागल बाड़ें, सरकार घोटाला के रिकार्ड बनावे में लागल बिया, सरकारी फाइल गायब हो जात बा आ प्रधानमंत्री कहत बाड़ें कि ऊ रखवार ना हउवें. देश के जनता गरीबी से बिलबिलात बिया आ बबुआ जी कहत बाड़न कि गरीबी त मानसिक सोच ह. बस सोच बदलला के जरूरत बा गरीबी गायब हो जाई. राहुल गाँधी के एह बयान के आलोचना करत नरेन्द्र मोदी पूरा संप्रग सरकार के बखिया उधेड़ के राख दिहलन.\nझूठही ना दिन भर बड़बड़ाले स विरोधी आ रतियो में उनुके सपना देख थरथरात रहेले सं. देश के जनता के साफ बुझाए लागल बा कि आ गइल बा एगो अइसन आदमी जे नेता बन के ना बलुक संघतिया बनके ओकरा समस्या के सुलझावे में लागे वाला बा. नेहरू गाँधी परिवार के टुकड़खोर परेशान बाड़ें कि दिल्ली में मोदी आ जाई त ओहनी के दउरी दोकान के का होखी. भँड़ुआ मीडिया पहिलहीं सोशल मीडिया से परेशान चलत बा. ऊ जमाना गइल जब ई मीडिया के मंडी के दुकानदार जवने सड़ल गलल माल चाहत रहले बेच देत रहलें. अब त हर गलती पर बखिया उधेड़े वाला सोशल मीडिया मौजूद बा.\nबाकिर जनता त इहे कहत बिया कि ” द राह समय के रथ के घरघर नाद सुनऽ” सिंहासन पर बइठे बइठावे लायक आदमी मिल गइल बा ओकरा. आ इहो संजोगे कहाई जे आजुए मनमोहनो सिंह साफ कर दिहलन कि अगिला बेर ऊ प्रधानमंत्री ना बनिहन आ राहुले बढ़िया रहीहें. सर्त इहे बा कि शंख बाजो त पहिले. एहिजा त इहे लागत बा कि ना नौ मन तेल होखी ना राधा जी नचीहें. कांग्रेस के ओतना सीट मिले वाला नइखे जवना से राहुल गाँधी पीएम बने के सपना देख पावसु.\nOne thought on “द राह समय के रथ के घरघर नाद सुनऽ”\nनरेन्द्र मोदी में एक कुशल प्रशासक दिख रहा है.